Ame Kukuwo Agava Nɔ Agbe Ake—Kakaɖedzi Le Eŋu!\nGBE BUBU Afrikaans Albanian Amharic Arabic Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Igbo Iloko Indonesian Italian Japanese Korean Lingala Lithuanian Malagasy Myanmar Norwegian Polish Portuguese Romanian Russian Sepedi Serbian Silozi Sinhala Slovak Slovenian Spanish Swahili Swedish Tagalog Thai Turkish Ukrainian\nƑE GBOGBO aɖewoe nye esi va yi la, woɖe ɖekakpui aɖe fia le film aɖe me wòtsi tsitre ɖe eƒe ame vevi aɖe ƒe yɔdo gbɔ. Egblɔ be: “Dada gblɔna ɣesiaɣi be dzɔdzɔmenue ku nye.” Emegbe, esi woɖe yɔdoa fia hena ɣeyiɣi kpuie aɖe la, ɖekakpuia yi edzi gblɔ be: “Gake ne menye nenemae wòle o la, anye ne enyo ŋutɔ.”\nAle si ɖekakpui sia se le eɖokui me la ɖe ale si ame biliɔn siwo bu woƒe ame veviwo le ku me la sena le wo ɖokui me la fia. Futɔ vɔ̃ɖi kae nye esi! Ke hã, Mawu do ŋugbe be: “Woaɖe ku, si nye futɔ mamlɛtɔ, la ɖa.” (1 Korintotɔwo 15:26) Gake togbɔ be edze be ŋutete le mía si be míanɔ agbe yi ɖe mavɔmavɔ me hã, nu ka tae míekuna ɖo? Alekee wole ku ɖe ge ɖae?\nNu Si Ta Míetsina Kua Amegã Hekuna\nBiblia gblɔ le Yehowa Mawu, mía Wɔla la, ŋu be: “Eƒe dɔwɔwɔ de blibo.” (5 Mose 32:4; Psalmo 83:19) Wowɔ ame gbãtɔ, Adam, wòde blibo, eye ŋutete nɔ esi be wòanɔ agbe tegbee le Eden, anyigba dzi Paradisobɔ si me Mawu dae ɖo la me. (1 Mose 2:7-9) Aleke wòdzɔe be Adam megava nɔ Paradisoƒe ma me o, eye wòva ku amegã heku?\nKpuie ko la: Adam mewɔ se si wode nɛ be wòagaɖu ati aɖe ƒe kutsetse o la dzi o. Mawu xlɔ̃ nu Adam tso nu si adzɔ ne eɖui la ŋu eme kɔ nyuie be: “Ku ke nàku.” (1 Mose 2:16, 17) Adam wɔ ɖeka kple srɔ̃a, Eva, le Mawu ƒe sea dzi dada me, eya ta Mawu nya wo ɖa le Eden bɔa me. Susu vevi aɖe tae Mawu ɖe afɔ kpata alea ɖo. Biblia gblɔ be: “Be [Adam nàgado] asi ɖa agbe agbetia [si le abɔa me] hã ƒe ɖe aɖu, eye wòanɔ agbe [tegbee] o.”—1 Mose 3:1-6, 22.\nAdam kple Eva woku le woƒe tomaɖomaɖo ta, gake nu ka tae woƒe dzidzimeviwo katã tsina kua amegã hekuna? Elabena wonyi nu vɔ̃ ƒe dome tso Adam gbɔ, eye nu vɔ̃ wɔe be eƒe dzidzimevi ɖe sia ɖe nye ame madeblibo si dzi ku kpɔ ŋusẽ ɖo. Biblia ɖe nu me be: “To ame ɖeka [Adam] dzi nu vɔ̃ ge ɖe xexea me, eye to nu vɔ̃ me ku la va, eye ale ku la kaka ɖe amewo katã dome, esi wo katã wɔ nu vɔ̃ ŋuti.”—Romatɔwo 5:12.\nAnya Wɔ Be Ame Kukuwo Nagava Nɔ Agbe Ake\nAbe ale si míexlẽe do ŋgɔ ene la, “woaɖe [ku] ɖa”—ɛ̃, woaɖee ɖa tegbee! (1 Korintotɔwo 15:26) Gake aleke wòanya wɔe? Biblia ɖe eme be: “Nuwɔna dzɔdzɔe ɖekae na wobu ame ƒomeviwo katã be wole dzɔdzɔe hena agbekpɔkpɔ.” (Romatɔwo 5:18) Nu kae nana be wobua ame ame dzɔdzɔe le Mawu ŋkume bene wòanɔ agbe tegbee?\nEyae nye ɖoɖo si Mawu wɔ be yeatsɔ atutu nu vɔ̃ si ƒe dome amegbetɔwo katã nyi tso ame gbãtɔ, Adam, gbɔ la ɖa. Biblia ɖe eme be: “Nunana si Mawu nana lae nye agbe mavɔ to Kristo Yesu mía Aƒetɔ la dzi.” (Romatɔwo 6:23) Yesu gblɔ tso ɖoɖo sia si dzi woato abu amewo ame dzɔdzɔewoe la ŋu be: “Mawu lɔ̃ [ameƒomea] ale gbegbe be wòtsɔ eƒe Tenuvi la na, bene ame sia ame si ɖenɛ fiana be yexɔ edzi se la nagatsrɔ̃ o, ke boŋ wòakpɔ agbe mavɔ.”—Yohanes 3:16.\nBu ale si gbegbe Mawu ƒe lɔlɔ̃ na mí de toe ŋu kpɔ, eye bu ale si gbegbe Via, Yesu Kristo, si tsɔ eɖokui na hekpe fu ɖe mía ta la hã lɔ̃ míi ŋu kpɔ. Apostolo Paulo ŋlɔ bena: “Mawu ƒe Vi . . . lɔ̃m, eye wòtsɔ eɖokui na ɖe tanye.” (Galatiatɔwo 2:20) Gake, nu ka tae Yesu ɖeɖe koe nye amegbetɔ si ate ŋu atsɔ ‘eƒe luʋɔ ana abe tafe ene’ ɖe mía ta bene woato esia me aɖe mí tso nu vɔ̃ me tsonu wuameawo me?—Mateo 20:28.\nYesu ɖeɖe koe ate ŋu atsɔ eƒe luʋɔ ana abe tafe ene, elabena eya ɖeɖe koe nye amegbetɔ ɖeka kolia si menyi nu vɔ̃ ƒe dome tso Adam gbɔ o. Aleke wɔ eya menyi nu vɔ̃ ƒe dome o? Elabena ɖe wotrɔ Yesu ƒe agbe nukutɔe tso dziƒo va de Maria, si nye ɖetugbui nɔaƒe la, ƒe vidzidɔ me. Eya ta abe ale si mawudɔla aɖe gblɔe na Maria ene la, eƒe vi la nye “kɔkɔetɔ, Mawu ƒe Vi.” (Luka 1:34, 35) Esia tae woyɔ Yesu be “Adam mamlɛtɔ,” eye wòganye nu si tae menyi nu vɔ̃ ƒe dome tso “ame gbãtɔ, Adam,” gbɔ o ɖo. (1 Korintotɔwo 15:45) Eya ta abe amegbetɔ si ŋu nu vɔ̃ mele o ene la, Yesu su te atsɔ eɖokui ana abe “tafe si sɔ ɖe enu” ene—eƒe agbe sɔ kple agbe deblibo si nɔ ame gbãtɔ la si esime mekpɔ wɔ nu vɔ̃ o.—1 Timoteo 2:6.\nMawu to tafe ƒe ɖoɖo sia dzi na wòanya wɔ be nu si ame gbãtɔ Adam bu, si nye, agbe mavɔ nɔnɔ le paradiso me le anyigba dzi la, nagasu mía si ake. Gake hafi yayra sia nasu ameƒomea me tɔ akpa gãtɔ si la, ele be woagbɔ agbe wo woagava nɔ agbe ake. Mɔkpɔkpɔ nyui wɔnuku kae nye esi! Gake ɖe wòdze abe nu si mate ŋu ava eme ŋutɔŋutɔ o enea?\nNu Si Ta Nàte Ŋu Axɔ Edzi Ase\nÐe wòasesẽ akpa be nàxɔe ase be ŋusẽ le Yehowa Mawu, si gbɔ agbe dzɔ tso la si be wòagbugbɔ awɔ ame aɖe si nɔ agbe kpɔ la akea? Bu fufɔfɔ ƒe ŋutete si Mawu de nyɔnu gbãtɔ me la ŋu kpɔ. ‘Adam dɔ kple srɔ̃a Eva,’ eye le ɣleti asieke lɔƒo megbe la, edzi vidzĩe si le abe woawo ŋutɔ ke ene la ɖe xexea me. (1 Mose 4:1) Nu siwo gbegbe yi edzi le Eva ƒe dɔ me ʋuu keke va zu vidzĩe si ƒe ŋutinuwo katã de la nye nu si amewo gabuna kokoko be enye nukunu si gbɔ amegbetɔwo ƒe nugɔmesese ŋu!—Psalmo 139:13-16.\nAmewo megabua vidzidzi ŋu boo egbea be enye nukunu o, le esi wodzia vi akpe alafa geɖewo gbe sia gbe ta. Ke hã, ame geɖe gakpɔtɔ bua agbegbɔgbɔ ame kukuwo be enye nu si dzi womate ŋu axɔ ase o. Esime Yesu gblɔ na ame siwo nɔ nyɔnuvi sue aɖe ƒe ku fam la be woadzudzɔ avifafa la, “wote ekoko fewuɖuɖutɔe” elabena wonya be ɖe wòku. Gake Yesu ƒo nu na nyɔnuvi si ku la, gblɔ be: “‘Tsi tsitre!’ Eye enumake nyɔnuvi la tsi tsitre, eye wòte zɔzɔ.” Nuŋlɔɖia gblɔ be: “Enumake gbɔgblɔ bu ɖe [ame siwo kpɔ eteƒe la] le dzidzɔ si gbegbe wokpɔ la ta.”—Marko 5:39-43; Luka 8:51-56.\nEsime Yesu bia be woaʋu exɔlɔ̃ vevi Lazaro ƒe yɔdo nu la, nɔvianyɔnu, Marta, melɔ̃ ɖe edzi o, hegblɔ be: “Ate ʋeʋẽ xoxo, elabena ŋkeke enee nye esia.” Gake dzidzɔ ka gbegbee nye esi amewo kpɔ esime Yesu gbɔ agbe Lazaro! (Yohanes 11:38-44) Ame geɖe va se Yesu ƒe nukunuawo ŋuti nya. Esime Yohanes Amenyrɔɖetsimela la nɔ gaxɔ me la, Yohanes ƒe nusrɔ̃lawo yi ɖaka dɔ siwo wɔm Yesu nɔ la ta nɛ be: “Wole ame kukuwo fɔm ɖe tsitre.”—Luka 7:22.\nAgbenɔnɔ Ake, To Tsitretsitsi La Dzi\nEsi wònye be ame siwo Yesu fɔ ɖe tsitre la gava dze dɔ emegbe heku ɖe, ke nu ka tae wòwɔ nukunu mawo ɖo? Nukunu mawo ɖo kpe edzi be woagate ŋu agbugbɔ nu si Adam gbãtɔ bu la aɖo anyi ake, si nye agbe tegbee nɔnɔ le paradisonyigba dzi. Ale si Yesu fɔ amewo ɖe tsitre la ɖee fia be ame miliɔn geɖewo ava “nyi anyigba la dome, eye woanɔ edzi tegbee.”—Psalmo 37:29.\nDzidzɔtɔe la, míate ŋu anɔ ame siwo ava nɔ agbe tegbee la dome ne míenɔa agbe le “mawusosroɖa” me. Biblia gblɔ be “agbe, si li fifi kple esi le vava ge la, ƒe ŋugbedodo la li” na mawusosroɖa sia. Wogayɔa ‘agbe si le vava ge’ la be “agbe vavã.”—1 Timoteo 4:8; 6:19, Biblia Alo Ŋɔŋlɔ Kɔkɔe La Le Eʋegbe Me.\nNa míakpɔ ale si agbe vavã la, agbe si míava nɔ le dzɔdzɔenyenye ƒe xexe yeye me la, anɔ ɖa.—g08 09-E.\n“Gbɔgblɔ bu ɖe wo le dzidzɔ si gbegbe wokpɔ la ta”\nƉoe Ɖe Amewo Ɖoe Ɖe Amewo Ame Kukuwo Agava Nɔ Agbe Ake—Kakaɖedzi Le Eŋu!\ng 10/08 axa 18-20


Blanuiléledɔ Ale Si Woadae\nGBE BUBU Afrikaans Albanian Amerika Tokunɔgbe Amharic Arabic Argentina Tokunɔgbe Brazil Tokunɔgbe Bulgarian Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Georgian German Greek Gujarati Hiligaynon Hindi Hungarian Icelandic Indonesian Italian Italy Tokunɔgbe Japan Tokunɔgbe Japanese Kannada Kirghiz Korea Tokunɔgbe Korean Latvian Lithuanian Malagasy Malayalam Mexico Tokunɔgbe Myanmar Norwegian Polish Portuguese Punjabi Quebec Tokunɔgbe Romanian Russia Tokunɔgbe Russian Serbian Sinhala Slovak Slovenian Spanish Swahili Swedish Tagalog Thai Turkish Ukrainian Vietnamese Xhosa Zulu\nRUTH si blanuiléledɔ ɖe fu na ƒe geɖe la gblɔ be: “Mía kple srɔ̃nye míetsɔ nye dɔlélea yi kɔdzi, míewɔ tɔtrɔ geɖe le agbe me, eye míedze agbagba vevie nɔa agbe le mɔ aɖe si ana agbea nanya nɔ nam la nu. Míekpɔe be atike si zãm mele la le dɔ wɔm, eye nye nɔnɔmea le kakam ɖe eme. Gake ɣeyiɣi siwo me nɔnɔmea gadoa mo ɖa eye nu sia nu si míawɔ doa kpo nu la, lɔlɔ̃ si srɔ̃nye ɖena fiaam madzudzɔmadzudzɔe kple xɔlɔ̃wo ƒe ɖetsɔleme ye kpena ɖe ŋunye nyemenaa ta o.”\nAbe ale si nu si me Ruth to ɖee fia ene la, ehiã be xɔlɔ̃wo kple ƒometɔwo nana kpekpeɖeŋu geɖe ale si woate ŋui la ame siwo blanuiléledɔ sesẽ le fu ɖem na, hekpe ɖe dɔdamɔnu ɖe sia ɖe si ƒe aɖaŋu ɖɔktawo aɖo la ŋu dɔ wɔwɔ ŋu. Enye nu si me afɔku le be woaŋe aɖaba aƒu blanuiléledɔa dada dzi elabena dɔ siawo dometɔ aɖewo ate ŋu ade ame ƒe agbe afɔku me ne womele atike wɔm o. Anɔ abe ƒe akpe eve enye sia ene la, Yesu Kristo gblɔ be atikewɔlawo ate ŋu ana kpekpeɖeŋu, esime wògblɔ be ‘ame siwo le dɔ lém la hiã atikewɔla.’ (Marko 2:17) Nyateƒeae nye be atikewɔlawo ate ŋu awɔ akpa vevi aɖe atsɔ aɖe blanuiléledɔlélaa ƒe fukpekpewo dzi kpɔtɔ. *\nEdadamɔnu Aɖewo Siwo Ðea Vi\nBlanuiléledɔdada ƒe mɔnu vovovo li, eye dɔa ƒe dzesiwo kple ale si enu sẽe la dzie wonɔa te ɖo nyana mɔnu si woazã. (Kpɔ aɖaka si le axa 15, si ƒe tanyae nye, “Blanuiléledɔ Ka Ƒomevie?”) Le ame geɖe go la, woƒe ƒomea ƒe ɖɔkta ate ŋu ana kpekpeɖeŋu wo, gake le ame bubuwo ya gome la, wohiã dɔdamɔnu si le etɔxɛ. Ðɔktaa ate ŋu aŋlɔ blanuilélenulétike na amea alo akafu kpekpeɖeŋunamɔnu bubu aɖe nɛ. Dɔléla aɖewo ƒe nɔnɔmea ka ɖe eme na wo esi wozã gbetikewo, esi wotrɔ asi le woƒe nuɖuɖu ŋu, alo wɔ ɖoɖo ɖe kamedede si da sɔ ŋu.\nKuxi Aɖewo Siwo Doa Mo Ða\n1. Xɔlɔ̃ nyuidinamela siwo si nuteƒekpɔkpɔ boo aɖeke mesu le atikewɔnyawo me o ate ŋu ava gblɔ atike siwo nàzã kple esiwo nàtsri la ŋu nya na wò. Woagate ŋu ate tɔ ɖe edzi be ele be nàzã gbetikewo, alo atike siwo ɖɔktawo ŋlɔ na wò loo alo be màgazã atike aɖeke kura o.\nBu nyaa ŋu: Kpɔ nyuie be kakaɖedzi le aɖaŋuɖoɖo ɖe sia ɖe si dzi nàlɔ̃ ɖo la ŋu. Mlɔeba la, wò ŋutɔe awɔ tiatia le dɔdamɔnu si nèkpɔ be esɔ na ye la ŋu.\n2. Dziɖeleameƒo tea ŋu naa dɔnɔ aɖewo dzudzɔa atike si woŋlɔ na wo la nono, elabena wose le wo ɖokui me be nɔnɔmea mele kakam ɖe eme na yewo o alo be eva le nu bubuwo gblẽm le yewo ŋu.\nBu nyaa ŋu: ‘Afi si adaŋudede mele o la, tameɖoɖowo tsia akpo dzi; ke afi si adaŋudela geɖewo le la, edzea edzi.’ (Lododowo 15:22) Dɔdamɔnu aɖe si ŋu dɔ wɔm dɔnɔ aɖe le ate ŋu akpɔ dzidzedze nyuie wu ne dzeɖoɖo nyui le ɖɔktaa kple dɔnɔa dome. Ƒo nu tso dɔa ƒe dzesi siwo doa mo ɖa alo nu siwo ŋu nètsi dzi ɖo la ŋu na wò ɖɔktaa, eye nàbiae nenye be ahiã be nàwɔ asitɔtrɔ aɖewo le atikea nono ŋu loo alo ahiã be nàyi enono dzi veviedodotɔe hafi akpɔ eƒe dɔwɔwɔ hã.\n3. Kakaɖeameɖokuidzi akpa ate ŋu ana dɔnɔawo nadzudzɔ atikea zazã kpata le kwasiɖa ʋɛ aɖewo ko megbe le esi wose le wo ɖokui me be nɔnɔmea ka ɖe eme na yewo vie ta. Woate ŋu aŋlɔ ale si gbegbe woƒe nɔnɔmea nye ŋkubiãnyae hafi wodze atikea zazã gɔme la be.\nBu nyaa ŋu: Asiɖeɖe le atike si woŋlɔ na ame le kɔdzi zazã ŋu kpata ɖɔktaa mabiamabiae ate ŋu agblẽ nu le ame ŋu alo ade eƒe agbe gɔ̃ hã afɔku me.\nTogbɔ be Biblia menye atikewɔɖaŋuɖogbalẽ o hã la, Eŋlɔlaa, Yehowa Mawu, ye nye mía Wɔla. Nyati si kplɔe ɖo adzro akɔfafa kple mɔfiafia siwo Mawu ƒe Nya la naa ame siwo blanuiléledɔ le fu ɖem na kpakple wo dzi kpɔlawo siaa la me.—g09 07-E.\n^ mm. 3 Nyɔ! mele dɔdamɔnu aɖeke kafum o. Ele be ame sia ame ŋutɔ nada dɔdamɔnu vovovo siwo li la kpɔ nyuie hafi awɔ tiatia.\nBLANUILÉLEDƆ KA ƑOMEVIE?\nBlanuiléledɔdada ƒe mɔnu si aɖe vi na ame la nɔ te ɖe blanuiléledɔ si ƒomevi le fu ɖem nɛ la dzi.\n▪ Blanuiléledɔ sesẽ ƒe dzesiwo nu sẽna ale gbegbe be woate ŋu anɔ anyi hena ɣleti ade alo esi wu nenema ne womewɔ atike o, eye ekpɔa ŋusẽ ɖe dɔlélaa ƒe agbe ƒe akpa sia akpa kloe dzi.\n▪ Nuwɔwɔ tramatrama ƒe dɔ alo blanuiléledɔ si naa nu tena ɖe ame dzi vevie. Seselelãme ƒe fuɖename siwo gbɔ eme—ate ŋu atso nu trama wɔwɔ adãtɔe si nɔa anyi ɣeyiɣi didi dzi ahatrɔ kpata azu blanuiléle vevie.—Kpɔ nyati si nye “Tenɔnɔ Ðe Seselelãme Trama Dɔwo Nu,” si dze le January 8, 2004, ƒe Nyɔ! me.\n▪ Disaimia blanuiléledɔ; togbɔ be eƒe fuɖename nu mesẽna abe blanuiléledɔ sesẽ tɔ ene o hã la, blanuiléledɔ ƒe dzesi siwo dzena le dɔlélaa ŋu wɔnɛ be megatea ŋu wɔa nu ɖe ɖoɖo nyui nu o. Le wo dometɔ aɖewo gome la, blanuiléledɔ sesẽ ɖea fu na wo enuenu.\n▪ Vidzidzi megbe ƒe blanuiléledɔ nye seselelãmedɔ si ɖea fu na vidadawo vevie le vidzidzi megbe.—Kpɔ nyati si nye “Vidzidzi Megbe Blanuiléle Gɔme Sese (Understanding Postpartum Depression,)” si dze le June 8, 2003, ƒe Nyɔ! yevugbe me tɔ me.\n▪ Vuvɔŋɔli me nuteɖeamedzi ɖea fu na amewo le esi womegakpɔa ŋdɔ le kele kple vuvɔŋɔli me o ta. Zi geɖe la, enu yina le adame kple dzomeŋɔli me.\nKpekpeɖeŋuxɔxɔ Tso ‘Akɔfafa Ƒe Mawu La’ Gbɔ\nƉoe Ɖe Amewo Ɖoe Ɖe Amewo Blanuiléledɔ Ale Si Woadae\ng 7/09 axa 14-15


GBE BUBU Albanian Amerika Tokunɔgbe Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Franse Ga German Greek Greenlandic Haitian Creole Hiligaynon Hungarian Igbo Iloko Indonesian Italian Japanese Korean Latvian Lithuanian Malagasy Malayalam Mizo Mongolian Moore Myanmar Ossetian Papiamento (Curaçao) Persian Polish Portuguese Rarotongan Romanian Samoan Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Tagalog Tatar Thai Tsonga Turkish Ukrainian Urdu Venda Vietnamese Zulu\n“Wotsɔ ŋusẽ katã, si le dziƒo kple anyigba dzi la, de asi nam. Miheyi ɖawɔ dukɔwo katã ne woanye nusrɔ̃lawo.”—Mateo 28:18, 19.\n1, 2. (a) Dɔ kae Yesu de asi na eyomedzelawo? (b) Se si Yesu de la ŋuti biabia kawo mee míadzro?\nƑE 33 M.Ŋ. ƒe adame ŋkeke aɖe dzie, eye Yesu kple eƒe nusrɔ̃lawo kpe ta ɖe to aɖe dzi le Galilea. Esusɔ vie woƒe Aƒetɔ si wofɔ ɖe tsi tre la nadzo ayi dziƒo, gake gbã la, nya vevi aɖe le esi wòdi be yeagblɔ na wo. Dɔ aɖe nɔ Yesu si na wo. Dɔ kae? Aleke eƒe nusrɔ̃lawo xɔe? Eye aleke dɔ ma ka míawo hã egbeae?\n2 Woŋlɔ nya si Yesu gblɔ la ɖe Mateo 28:18-20 be: “Wotsɔ ŋusẽ katã, si le dziƒo kple anyigba dzi la, de asi nam. Miheyi ɖawɔ dukɔwo katã ne woanye nusrɔ̃lawo, mianyrɔ wo ɖe Fofo la kple Vi la kpakple Gbɔgbɔ kɔkɔe la ƒe ŋkɔa me, miafia wo bena, woawɔ nusiwo katã meɖo na mi la; eye kpɔ ɖa, nye la meli kpli mi ŋkekeawo katã vaseɖe xexeame ƒe nuwuwu.” Yesu ƒo nu tso “ŋusẽ katã,” “dukɔwo katã,” “nusiwo katã,” kple “ŋkekeawo katã” ŋu. Eƒe sedede si me nya vevi ene mawo le la fɔ biabia vevi aɖewo ɖe te, siwo míate ŋu abia kpokploe le nya siwo nye nukatae? afikae? nukae? kple ɣekaɣie? me. Mina míadzro biabia siawo me ɖekaɖeka. *\n‘Wotsɔ Ŋusẽ Katã Nam’\n3. Nukatae wòle be míawɔ ɖe nusrɔ̃lawɔwɔ ƒe sededea dzi?\n3 Gbã la, nukatae wòle be míawɔ ɖe nusrɔ̃lawɔwɔ ƒe sededea dzi ɖo? Yesu gblɔ be: “Wotsɔ ŋusẽ katã, si le dziƒo kple anyigba dzi la, de asi nam. [Eyaŋuti, NW] miheyi ɖawɔ dukɔwo katã ne woanye nusrɔ̃lawo.” Nya si nye “eyaŋuti” ɖe susu vevi si tae wòle be míawɔ ɖe sedede sia dzi la fia. Eyae nye be “ŋusẽ katã” le Yesu, amesi de sea, si. Aleke gbegbee eƒe ŋusẽa de ŋgɔe?\n4. (a) Aleke gbegbee Yesu ƒe ŋusẽa de ŋgɔe? (b) Aleke wòle be alesi míese Yesu ƒe ŋusẽa gɔmee nakpɔ ŋusẽ ɖe alesi míebua nusrɔ̃lawɔwɔ ƒe sededeae dzi?\n4 Yesu kpɔ ŋusẽ ɖe eƒe hamea dzi, eye tso ƒe 1914 me la, wona ŋusẽe ɖe Mawu ƒe Fiaɖuƒe si woɖo yeyee la dzi. (Kolosetɔwo 1:13; Nyaɖeɖefia 11:15) Eyae nye mawudɔlagã la, si fia be eyae le mawudɔla miliɔn alafa geɖe siwo le dziƒo la nu. (Tesalonikatɔwo I, 4:16; Petro I, 3:22; Nyaɖeɖefia 19:14-16) Fofoa na ŋusẽe be wòatsrɔ̃ “amegãnyenye katã kple ŋusẽ katã kple dziɖuɖu katã” si tsi tre ɖe gɔmeɖose dzɔdzɔewo ŋu la ɖa. (Korintotɔwo I, 15:24-26; Efesotɔwo 1:20-23) Menye ame gbagbewo ko dzie Yesu kpɔ ŋusẽ ɖo o. Enye ‘ʋɔnudrɔ̃la hã ɖe agbagbeawo kple kukuawo dzi’ eye Mawu na ŋusẽe be wòafɔ amesiwo dɔ alɔ̃ ɖe ku me la ɖe tsitre. (Dɔwɔwɔwo 10:42; Yohanes 5:26-28) Ele be woabu se si Amesi wona ŋusẽ gã siae de la nu vevii nyateƒe. Eyata míetsɔa bubu kple lɔlɔ̃nu faa wɔna ɖe se si Kristo de be ‘miheyi ɖawɔ nusrɔ̃lawo’ la dzi.\n5. (a) Aleke Petro wɔ ɖe Yesu ƒe nyawo dzie? (b) Yayra kae Petro ƒe wɔwɔ ɖe Yesu ƒe mɔfiame dzi he vɛ?\n5 Le Yesu ƒe anyigbadzisubɔsubɔdɔa gɔmedzedze la, eto mɔ ɖedzesi aɖe nu fia eƒe nusrɔ̃lawo be lɔlɔ̃ ɖe edzi be ŋusẽ le ye si kple wɔwɔ ɖe yeƒe sededewo dzi hea yayrawo vɛ. Egblɔ na Petro, amesi nye lãɖela, ɣeaɖeɣi be: “Mite yi tɔ ƒo, eye miɖi miaƒe ɖɔwo, ne miaɖe lã.” Petro ka ɖe edzi be lãwo meho o, eyata egblɔ na Yesu be: “Amegã, míedze agbagba zã blibo la katã, eye míekpɔ naneke o.” Gake Petro gblɔ kpee ɖokuibɔbɔtɔe be: “Gake le wò nya nu la maɖi ɖɔwo.” Esi Petro wɔ ɖe Kristo ƒe sededea dzi la, eɖe “lã geɖe ŋutɔ.” Esia wɔ dɔ ɖe Petro dzi ale gbegbe be ‘wòdze klo ɖe Yesu ƒe afɔ nu gblɔ bena: “Aƒetɔ, dzo le gbɔnye, elabena nuvɔ̃mee menye.”’ Gake Yesu ɖo eŋu be: ‘Megavɔ̃ o! Tso esia dzi yina la ànɔ amewo ɖem agbagbee.’ (Luke 5:1-10; Matthew 4:18) Nukae míesrɔ̃ tso nuŋlɔɖi sia me?\n6. (a) Nukae lãɖeɖe wɔnuku la ŋuti nuŋlɔɖia fia ku ɖe toɖoɖo si ƒomevi Yesu biana la ŋu? (b) Aleke míate ŋu asrɔ̃ Yesue?\n6 Esi Petro kple Andrea ɖe lã gbogbo sia megbee Yesu de dɔ asi na wòa kple apostolo bubuwo be ‘woazu ameɖelawo,’ ke menye do ŋgɔ na nudzɔdzɔ siae o. (Marko 1:16, 17) Edze ƒã be Yesu mebia be woawɔ se dzi dzro ko o. Ena kpeɖodzi siwo ŋu kakaɖedzi le, siwo tae wòle be woaɖo to ye ɖo, la ŋutsuawo. Abe alesi ko wɔwɔ ɖe Yesu ƒe se be woaɖi woƒe ɖɔwo la dzi na wòɖe lã gbogbo aɖewo ene la, nenema kee wɔwɔ ɖe Yesu ƒe se be ‘woaɖe amewo’ dzi aɖe vi gbogbowoe. Apostoloawo tsɔ xɔse blibo wɔ ɖe edzi. Nuŋlɔɖia wu enu be: ‘Woku ʋuawo va ƒo ɖe go, wogblẽ nuwo katã ɖi, eye wodze eyome.’ (Luka 5:11) Egbea, esi míele dzi dem ƒo na amewo be woakpɔ gome le nusrɔ̃lawɔwɔdɔa me la, míele Yesu srɔ̃m. Menye ɖeko míebiana tsoa amewo si be woawɔ nusi míegblɔ o, ke boŋ míenaa Kristo ƒe sededea dzi wɔwɔ ŋuti kpeɖodzi siwo ŋu kakaɖedzi le la wo.\nKpeɖodzi Siwo Ŋu Kakaɖedzi Le Kple Nukpɔsusu Nyuiwo\n7, 8. (a) Ŋɔŋlɔawo me nukpɔsusu siwo ta míeɖea gbeƒã Fiaɖuƒea hewɔa nusrɔ̃lawo la dometɔ aɖewo ɖe? (b) Ŋɔŋlɔ ka koŋue ʋãa wò be nàyi gbeƒãɖeɖedɔa dzi? (Kpɔ etenuŋɔŋlɔa hã.)\n7 Esi míelɔ̃ ɖe edzi be ŋusẽ le Kristo si ta la, míekpɔa gome le Fiaɖuƒegbeƒãɖeɖe kple nusrɔ̃lawɔwɔdɔa me. Ðe ŋɔŋlɔawo me nukpɔsusu bubu siwo tae míewɔa dɔ ma ɖo la li míate ŋu agblɔ na amesiwo míadi be woage ɖe dɔ nyuiwo wɔwɔ mea? De ŋugblẽ le nya siwo Ðasefo nuteƒewɔla geɖe siwo tso dukɔ vovovowo me gblɔ ŋu kpɔ, eye nàde dzesi alesi ŋɔŋlɔ siwo woyɔ la ɖo kpe woƒe nyawo dzi.\n8 Roy, exɔ nyɔnyrɔ le 1951 me: “Esi meɖe adzɔgbe na Yehowa la, medo ŋugbe nɛ be masubɔe ɣesiaɣi. Medi be mawɔ ɖe edzi.” (Psalmo 50:14; Mateo 5:37) Heather, exɔ nyɔnyrɔ le 1962 me: “Ne mebu nusiwo katã Yehowa wɔ nam ŋu la, medi be maɖe nye ŋudzedzekpɔkpɔ afiae to esubɔsubɔ nuteƒewɔwɔtɔe me.” (Psalmo 9:2, 10-12; Kolosetɔwo 3:15) Hannelore, exɔ nyɔnyrɔ le 1954 me: “Ɣesiaɣi si míanɔ gbeadzi la, mawudɔlawo daa megbe na mí—mɔnukpɔkpɔ kae nye si wònye!” (Dɔwɔwɔwo 10:30-33; Nyaɖeɖefia 14:6, 7) Honor, exɔ nyɔnyrɔ le 1969 me: “Ne Yehowa ƒe ʋɔnudrɔ̃gaƒoƒoa ɖo la, nyemedi be nye nutoa me tɔ aɖeke natsɔ nya ɖe Yehowa kple eƒe Ðasefowo ŋu be womewɔ woƒe dɔ o ahagblɔ be ‘Nyemese nya aɖeke do ŋgɔ o.’” (Xezekiel 2:5; 3:17-19; Romatɔwo 10:16, 18) Claudio, exɔ nyɔnyrɔ le ƒe 1974 me: “Ne míele gbeƒã ɖem la, ‘Mawu nɔa mía kpɔm’ eye ‘Kristo nɔa mía ŋu.’ Kpɔe ɖa ko! Ne míele gbeadzi la, mía Xɔlɔ̃ vevitɔwo kekeake nɔa mía ŋu.”—Korintotɔwo II, 2:17. *\n9. (a) Nukae nusi teƒe Petro kple apostolo bubuwo kpɔ le lãɖeɖe me ŋuti nuŋlɔɖia ɖe fia le nukpɔsusu nyui tsɔtsɔ aɖo to Kristoe ŋu? (b) Nukae nye nukpɔsusu nyui si woatsɔ aɖo to Mawu kple Kristoe egbea, eye nukatae?\n9 Lã gbogbo si woɖe ŋuti nuŋlɔɖi la hã ɖe alesi wòle vevie be nukpɔsusu nyui—si nye lɔlɔ̃—nanɔ ame si ɖe toɖoɖo Kristo ŋu fia. Esime Petro gblɔ be, ‘Dzo le gbɔnye, elabena nuvɔ̃mee menye’ la, Yesu medzo alo bu fɔ Petro ɖe nuvɔ̃ aɖeke ta o. (Luka 5:8) Yesu mebu fɔ Petro ɖe kukuɖeɖe nɛ be wòadzo le ye gbɔ gɔ̃ hã ta o. Ke boŋ Yesu ɖo eŋu tufafatɔe be: “Megavɔ̃ o!” Vɔvɔ̃ dzro anye nukpɔsusu gbegblẽ si tae ame aɖo to Kristo ɖo. Ðe eteƒe la, Yesu gblɔ na Petro be woa kple eƒe zɔhɛwo azu ame ɖela veviwo. Egbea, míawo hã míezãa ŋɔdzidoname alo seselelãme gbegblẽ si ƒomeviwo nye fɔɖiɖi kple ŋukpe tsɔ ƒo nɛ ɖe amewo nu be woaɖo to Kristo o. Toɖoɖo tso luʋɔ blibo me le lɔlɔ̃ si le mía si na Mawu kple Kristo ta la koe doa dzidzɔ na Yehowa ƒe dzi.—Mateo 22:37.\n‘Miwɔ Dukɔwo Katã Me Tɔwo Ne Woanye Nusrɔ̃lawo’\n10. (a) Yesu ƒe sededea me nya kae da agba gã aɖe ɖe eƒe nusrɔ̃lawo dzi? (b) Aleke nusrɔ̃lawo wɔ ɖe Yesu ƒe sededea dzii?\n10 Biabia evelia si fɔ ɖe te ku ɖe Yesu ƒe sededea ŋu enye, Afikae woawɔ nusrɔ̃lawɔwɔdɔ sia le? Yesu gblɔ na eyomedzelawo be: “Miheyi ɖawɔ dukɔwo katã ne woanye nusrɔ̃lawo.” Do ŋgɔ na Yesu ƒe subɔsubɔdɔa la, woxɔa dukɔwo me tɔwo ne wova Yehowa subɔ ge le Israel. (Fiawo I, 8:41-43) Dzɔdzɔme Yudatɔwoe Yesu ŋutɔ ɖe gbeƒã na koŋ, gake egblɔ na eyomedzelawo azɔ be woayi dukɔwo me tɔwo gbɔ. Le kpɔɖeŋunyagbɔgblɔ nu la, “ta” sue aɖe—si nye dzɔdzɔme Yudatɔwo—ko mee eƒe nusrɔ̃lawo nɔ lãa ɖem alo nɔ gbeƒã ɖem le, gake alɔ amegbetɔƒomea ƒe “atsiaƒu” bliboa ɖe eme kpuie. Togbɔ be dɔ sia da agba ɖe nusrɔ̃lawo dzi hã la, wowɔ ɖe Yesu ƒe nufiamea dzi enumake. Le ƒe si mede 30 o me le Yesu ƒe ku megbe la, apostolo Paulo te ŋu ŋlɔ bena woɖe gbeƒã nyanyuia na “nuwɔwɔwo katã le dziƒo te,” ke menye na Yudatɔwo ɖeɖeko o.—Kolosetɔwo 1:23.\n11. Aleke ‘lãɖeƒewo’ keke ɖe enui tso ƒe alafa 20 lia ƒe gɔmedzedze me kee?\n11 Le ƒe siwo va yi nyitsɔ laa me la, wova de dzesii be wole gbeƒã ɖem le nuto gbogbo aɖewo me. Le ƒe alafa 20 lia ƒe gɔmedzedze la, anyigba ʋɛ aɖewo dzi koe wonɔ ‘lãwo ɖem’ le. Ke hã, Kristo yomedzela siwo nɔ anyi ɣemaɣi la srɔ̃ ƒe alafa gbãtɔ me Kristotɔwo ƒe kpɔɖeŋu hetsɔ didi vevi keke nuto siwo me wonɔ gbeƒã ɖem la le ɖe enu. (Romatɔwo 15:20) Le ƒe 1930-awo ƒe gɔmedzedze la, wonɔ nusrɔ̃lawo wɔm le dukɔ alafa ɖeka lɔƒo me. Egbea, míeƒe ‘lãɖeƒewo’ keke ɖe enu ɖo dukɔ 235 me.—Marko 13:10.\n‘Tso Gbegbɔgblɔwo Katã Me’\n12. Kuxi kae nyagblɔɖi si le Zaxarya 8:23 fɔ ɖe te?\n12 Menye dukɔwo katã me yiyi aɖawɔ nusrɔ̃lawo ɖeɖekoe nye kuxi o ke boŋ gbegbɔgblɔ hãe. Yehowa to nyagblɔɖila Zaxarya dzi gblɔe ɖi be: ‘Ɣemaɣi la ŋutsu ewo atso dukɔwo ƒe gbegbɔgblɔwo katã me alé Yuda-ŋutsu ɖeka ƒe awu toga agblɔ bena: Míayi kpli mi, elabena míese be, Mawu li kpli mi.’ (Zaxarya 8:23) Le nyagblɔɖi sia ƒe mevava gãtɔ me la, “Yuda-ŋutsu” la tsitre ɖi na Kristotɔ amesiamina susɔeawo, eye “ŋutsu ewo” la tsitre ɖi na “ameha gã” la. * (Nyaɖeɖefia 7:9, 10; Galatiatɔwo 6:16) Woakpɔ Kristo ƒe nusrɔ̃la siwo nye ameha gã sia le dukɔ geɖewo me, eye abe alesi Zaxarya gblɔe ene la, woanɔ gbegbɔgblɔ gbogbo aɖewo dom. Ðe Mawu ƒe amewo ƒe egbeŋkekeawo me ŋutinya ɖe nusrɔ̃lanyenye ƒe akpa ma fia? Ẽ, eɖee fia.\n13. (a) Nukawoe le dzɔdzɔm le Mawu ƒe ame siwo li egbea la dome le gbegbɔgblɔ gome? (b) Alekee dɔla wɔnuteƒe ƒe ha la kpɔ gbɔgbɔmenuɖuɖu si le hiahiãm le gbegbɔgblɔ bubuwo me la gbɔe? (De aɖaka si nye “Ŋkunɔwo ƒe Agbalẽwo” me nyawo eme.)\n13 Le ƒe 1950 me la, Yehowa Ðasefo siwo le xexeame katã la dometɔ 3 lɔƒo le 5 ɖesiaɖe me ƒe degbee nye Eŋlisigbe. Kaka ƒe 1980 naɖo la, 2 lɔƒo le 5 ɖesiaɖe mee wònye degbe na, eye egbea la, Ðasefo 1 pɛ le 5 ɖesiaɖe mee Eŋlisi nye degbe na. Alekee dɔla nuteƒewɔla kple aɖaŋudzela kpɔ gbegbɔgblɔ ƒe kuxi sia gbɔe? To gbɔgbɔmenuɖuɖua nana ɖe gbegbɔgblɔ geɖe siwo le dzidzim ɖe edzi la me. (Mateo 24:45) Le kpɔɖeŋu me, le ƒe 1950 me la, wotaa míaƒe agbalẽwo ɖe gbegbɔgblɔ 90 me, gake egbea la, xexlẽme sia dzi ɖe edzi ɖo 400 lɔƒo. Ðe alesi woɖo susu gbegbɔgblɔ vovovo dolawo ƒe ƒuƒoƒowo ŋu alea ɖe via? Ẽ! Le mama dedie nu la, ame 5,000 lɔƒo ‘tsoa gbegbɔgblɔwo katã’ me zua Kristo ƒe nusrɔ̃lawo le ƒea ƒe kwasiɖa ɖesiaɖe me! (Nyaɖeɖefia 7:9) Eye dzidziɖedzia le dzi yim. Le dukɔ aɖewo me la, ‘ɖɔawo’ le lã gbogbo aɖewo ɖem!—Luka 5:6; Yohanes 21:6.\nSubɔsubɔdɔ Ðe Vi Aɖe—Àte Ŋu Akpɔ Gome le Emea?\n14. Aleke míate ŋu akpe ɖe míaƒe anyigbamama me tɔ siwo doa dutagbe la ŋui? (De aɖaka si nye “Tokunɔgbe Kple Nusrɔ̃lawo Wɔwɔ” me nyawo eme.)\n14 Le Ɣetoɖoƒedukɔ geɖe me la, ‘gbegbɔgblɔ ɖesiaɖe’ dolawo wɔwɔ nusrɔ̃lawoe va le hiahiãm geɖe wu le ame ŋutɔ ƒe dedu me le dukɔ bubu me tɔ geɖewo ƒe ʋuʋu va ta. (Nyaɖeɖefia 14:6) Aleke míate ŋu akpe ɖe míaƒe anyigbamama me tɔ siwo medoa mía degbewo o la ŋui? (Timoteo I, 2:4) Míagblɔe be, míate ŋu azã lãɖemɔnu si sɔ. Tsɔ agbalẽ siwo le amesiawo degbe me na wo. Ne anya wɔ la, wɔ ɖoɖo be Ðasefo aɖe si se wo degbea nayi wo gbɔ. (Dɔwɔwɔwo 22:2) Ðoɖo siawo wɔwɔ le bɔbɔe fifia, esi wònye Ðasefo geɖe srɔ̃ gbe bubu aɖe kpe ɖe wode gbe ŋu ale be woate ŋu akpe ɖe dutatɔwo ŋu ne woava zu Kristo ƒe nusrɔ̃lawo ta. Nyatakakawo fia be kpekpeɖeŋu nana le mɔ sia nu nyea nuteƒekpɔkpɔ ɖe vi aɖe.\n15, 16. (a) Kpɔɖeŋu kawoe ɖee fia be yayra le kpekpe ɖe amesiwo doa dutagbe ŋu me? (b) Subɔsubɔ le dutagbedolawo dome ŋuti biabia kawo ŋue míate ŋu abu?\n15 Se kpɔɖeŋu eve siwo tso Netherlands, afisi wowɔa Fiaɖuƒegbeƒãɖeɖedɔ si ŋu wowɔ ɖoɖo ɖo le gbegbɔgblɔ 34 me, ɖa. Ðasefo atsu kple asi aɖe lɔ̃ faa be yewoaɖa wɔ nusrɔ̃lawo le Polandgbe dola siwo ʋu va la dome. Woƒe agbagbadzedze na woxɔ wo ale gbegbe be srɔ̃ŋutsua va see le eɖokui me be ele be yeaɖe eƒe dɔwɔwɔ dzi akpɔtɔ ale be wòate ŋu akpɔ ŋkeke ɖeka akpe ɖe esiwo wòtsɔna srɔ̃a Biblia kple ɖetsɔlemetɔwoe ŋu. Le ɣeyiɣi kpui aɖe me la, atsu kple asi la nɔ Biblia srɔ̃m kple ame 20 le kwasiɖa ɖesiaɖe me. Wogblɔ be: “Míaƒe subɔsubɔdɔa naa míekpɔa dzidzɔ ŋutɔ.” Dzi dzɔna nusrɔ̃lawɔlawo koŋ ne Biblia ƒe nyateƒea wɔ dɔ ɖe amesiwo see le woa ŋutɔwo degbe me dzi ale be woɖe woƒe ŋudzedzekpɔkpɔ gblɔ. Le kpɔɖeŋu me, le kpekpe aɖe si wowɔ le Vietnamgbe me me la, ame tsitsi aɖe tso tsitre hebia be woana yeaƒo nu. Etsɔ aɖatsi gblɔ na Ðasefoawo be: “Akpe na mí ɖe agbagba siwo dzem míele be yewoasrɔ̃ mía degbe sesẽ la ta. Edzɔ dzi nam ŋutɔ be mesrɔ̃ nu wɔnuku geɖe le Biblia me le nye amegãkuɣi.”\n16 Eyata, mewɔ nuku be amesiwo subɔna le dutagbe hamewo me la sena le wo ɖokui me be woyra yewo ŋutɔ o. Srɔ̃tɔ aɖe, siwo tso Britain, gblɔ be: “Le ƒe 40 siwo míetsɔ wɔ Fiaɖuƒesubɔsubɔdɔae me la, subɔsubɔdɔa wɔwɔ le dutagbedolawo dome nye esi me míekpɔ dzidzɔ le wu.” Ðe nàte ŋu atrɔ asi le wò nɔnɔmewo ŋu ale be nàte ŋu akpɔ gome le subɔsubɔdɔ dedzoameme sia mea? Ne ègakpɔtɔ le suku dem la, ɖe nàte ŋu asrɔ̃ dutagbe aɖe atsɔ adzra ɖo ɖe subɔsubɔdɔ sia ƒomevi wɔwɔ ŋua? Esia wɔwɔ ate ŋu aʋu agbenɔnɔ ɖɔʋu aɖe si me yɔ fũ kple yayrawo la ƒe mɔ na ame. (Lododowo 10:22) Nukatae màdzro esia me kple dziwòlawo o?\nMíaƒe Mɔnuawo Tɔtrɔ Vovovoe\n17. Aleke míate ŋu awɔ aɖo ame geɖe gbɔe le míaƒe hamea ƒe anyigbamama me?\n17 Eme kɔ be nɔnɔmeawo meɖea mɔ na mía dometɔ akpa gãtɔ be míaɖi míaƒe “ɖɔwo” ɖe dutagbedolawo dome o. Gake, ɖewohĩ míate ŋu aɖo ame geɖe gbɔ le míaƒe hamea ƒe anyigbamama me wu tsã. Le mɔ ka nu? To míaƒe mɔnuawo, menye míaƒe gbedasia o, tɔtrɔ vovovoe dzi. Le nuto geɖe me la, amesiwo nɔa aƒe siwo me womate ŋu atso age ɖo ko o me la le dzidzim ɖe edzi. Ame bubu geɖewo menɔa aƒeme ne míele míaƒe aƒeme yi aƒeme subɔsubɔdɔa wɔm o. Eyata ahiã be míaɖi míaƒe “ɖɔwo” le ɣeyiɣi bubuwo me kple le teƒe vovovowo. Le esia wɔwɔ me la, míesrɔ̃a Yesu. Edi mɔnuwo tsɔ ƒo nu kple amewo le nɔnɔme vovovowo me.—Mateo 9:9; Luka 19:1-10; Yohanes 4:6-15.\n18. Aleke ɖaseɖiɖi mɔnu vovovowo zazã ɖe vii? (De aɖaka si nye “Dɔwɔlawo Wɔwɔ Nusrɔ̃lawoe” me nyawo eme.)\n18 Le xexeame ƒe akpa aɖewo la, ɖaseɖiɖi le afisiafi si woate ŋu akpɔ amewo le nye mɔ vevi aɖe si dzi woato awɔ nusrɔ̃lawo. Nusrɔ̃lawɔla bibiwo ɖo susu ɖaseɖiɖi le teƒe vovovowo ŋu. Tsɔ kpe ɖe gomekpɔkpɔ le aƒeme yi aƒeme subɔsubɔdɔa me ŋu la, gbeƒãɖelawo ɖia ɖase fifia le yameʋudzeƒewo, le ɔfiswo, le fiasewo me, le ʋutɔɖoƒewo, le ʋuɖoƒewo, le ablɔwo dzi, le tsaɖibɔwo me, le ƒutawo, kple teƒe bubuwo. Teƒe siawoe woke ɖe Ðasefo yeye siwo xɔ nyɔnyrɔ le Hawaii la dometɔ geɖe ŋu le. Asitɔtrɔ le miaƒe mɔnuwo ŋu vovovoe kpena ɖe mía ŋu be míewɔa se si Yesu de be míayi aɖawɔ nusrɔ̃lawo la dzi bliboe.—Korintotɔwo I, 9:22, 23.\n19. Yesu ƒe dɔdasia ƒe akpa kawo mee míadzro le nyati si kplɔe ɖo me?\n19 Menye nusitae kple afisi miawɔ dɔ si Yesu de asi be woawɔ nusrɔ̃lawo le la koe dɔa lɔ ɖe eme o, ke elɔ nusi míaɖe gbeƒãe kple ɣeyiɣi si míayi edzi ase ɖo hã ɖe eme. Míadzro Yesu ƒe dɔdasia ƒe akpa eve siawo me le nyati si kplɔe ɖo me.\n^ mm. 2 Míadzro biabia eve gbãtɔawo me le nyati sia me. Míadzro biabia eve mamlɛawo me le nyati si kplɔe ɖo me.\n^ mm. 8 Susu bubu siwo tae míeɖea gbeƒã ɖo la le Lododowo 10:5; Amos 3:8; Mateo 24:42; Marko 12:17; Romatɔwo 1:14, 15.\n^ mm. 12 Ne èdi nyagblɔɖi sia ƒe mevava ŋuti nyatakaka bubuwo la, kpɔ Gbetakpɔxɔ, May 15, 2001, axa 12, kple Yesaya ƒe Nyagblɔɖi—Enye Kekeli na Ameƒomea Katã, Babla 2, axa 408, siwo Yehowa Ðasefowo ta.\n• Susu kple taɖodzinu kawo tae míewɔa Fiaɖuƒegbeƒãɖeɖe kple nusrɔ̃lawo wɔwɔ dɔa ɖo?\n• Afikae Yehowa subɔla siwo li egbea wɔ dɔ si Yesu de asi be woawɔ dukɔwo katã me tɔwo nusrɔ̃lawoe la ɖoe?\n• Akeke míate ŋu atrɔ míaƒe ‘lãɖemɔnuwo’ vovovoe, eye nukatae wòle be míawɔe ɖo?\nŊkunɔwo ƒe Agbalẽwo\nAlbert nye hamemegã Kristotɔ kple ɣeyiɣiawo katã ƒe subɔla le United States. Etsi ŋku. Ŋkunɔwo ƒe Biblia-srɔ̃gbalẽwo zazã kpena ɖe eŋu le eƒe subɔsubɔ kple subɔsubɔdɔ si dzi wòkpɔna la wɔwɔ nyuie me. Aleke wòle eƒe hamea me dɔdasiwo wɔmee?\nJames, si nye dzikpɔla zimenɔla gblɔ be: “Subɔsubɔdɔdzikpɔla bibi aɖeke menɔ míaƒe hamea me si bi de Albert nu o.” Albert nye ŋkunɔ 5,000 lɔƒo siwo le United States, amesiwo xɔa Biblia srɔ̃gbalẽ siwo wotana ɖe Eŋlisigbe kple Spaingbe me na ŋkunɔwo le ƒe siwo va yi me, la dometɔ ɖeka. Le nyateƒe me la, tso ƒe 1912 me la, dɔla wɔnuteƒe ƒe ha la ta agbalẽ hamehame alafa ɖeka kple edzivɔwo na ŋkunɔwo. To mɔnu yeye siwo li egbea dzi la, Yehowa Ðasefowo ƒe agbalẽtamɔ̃wo taa ŋkunɔwo ƒe agbalẽ miliɔn geɖe ƒe sia ƒe ɖe gbegbɔgblɔ ewo kple edzivɔwo me eye womaa wo le dukɔ siwo wu 70 me. Ðe nènya ame aɖe si Biblia srɔ̃gbalẽ si wota na ŋkunɔwo ate ŋu aɖe vi naa?\nTokunɔgbe Kple Nusrɔ̃lawo Wɔwɔ\nÐasefo akpe geɖe siwo le xexeame, siwo me sɔhɛ veviedonula geɖe le, srɔ̃ tokunɔgbe be woakpe ɖe tokunɔwo ŋu ne woazu Kristo ƒe nusrɔ̃lawo. Esia wɔe be, le Brazil ɖeɖe la, wona nyɔnyrɔ tokunɔ 63 nyitsɔ laa le ƒe ɖeka aɖe ko me eye Ðasefo siwo nye tokunɔwo le afima la dometɔ 35 nye ɣeyiɣiawo katã ƒe nyanyuigblɔlawo. Le xexeame godoo la, tokunɔgbe hame kple ƒuƒoƒo siwo wu 1,200 ye li. Le anyigbatata nu la, tokunɔgbedolawo ƒe nutome sue ɖeka si le Russia lae nye nutome sue gãtɔ kekeake le xexeame katã eye ekpe Russia bliboa ɖo!\nDɔwɔlawo Wɔwɔ Nusrɔ̃lawoe\nEsime Ðasefo aɖe si le Hawaii nɔ dɔwɔlawo gbɔ yim le ɔfis siwo wowɔa dɔ le la, edo go ʋudɔwɔƒe aɖe ƒe amegã. Togbɔ be vovo menɔ ŋutsua ŋu o hã la, elɔ̃ be yeasrɔ̃ Biblia miniti 30 kwasiɖa sia Kwasiɖa le yeƒe ɔfis. Kuɖa ŋdi ɖesiaɖe la, egblɔna na eƒe dɔwɔlawo be woaxɔ gbe le amesiwo aƒo ka na ye la nu, ale be wòɖoa susu nusɔsrɔ̃a ŋu. Ðasefo bubu si le Hawaii srɔ̃a Biblia kple afɔkpadzraɖola aɖe zi ɖeka le kwasiɖa me. Wosrɔ̃a nua le dɔwɔƒea. Ne ame aɖe tsɔ dɔ vɛ la, Ðasefoa naa mɔe. Ne amea dzo la, woyia nusɔsrɔ̃a dzi.\nNusi na woke ɖe dɔwɔƒea ƒe amegã kple afɔkpadzraɖola siaa ŋu enye be Ðasefoawo ɖoe yi ɖaɖi “ɖɔwo” ɖe teƒe vovovowo. Ðe nàte ŋu abu teƒe aɖewo ŋu le wò hamea ƒe anyigbamama me si nàte ŋu ake ɖe amesiwo kpɔkpɔ le aƒeme sesẽ ŋu lea?\nÐe nàte ŋu asubɔ le dutagbedolawo domea?\nƉoe Ɖe Amewo Ɖoe Ɖe Amewo ‘Miheyi Ðawɔ Nusrɔ̃lawo’\nw04 7/1 axa 8-13


Dzeɖoɖo Le Srɔ̃ɖeɖe Me: Ale Si Miaɖo Dze Tso Kuxiwo Ŋu\nGBE BUBU Afrikaans Albanian Amerika Tokunɔgbe Amharic Arabic Armenian Azerbaijani Azerbaijani (Cyrillic) Bengali Bislama Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Gujarati Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kinyarwanda Kirghiz Kirundi Korean Lingala Lithuanian Luganda Luvale Macedonian Malagasy Malayalam Maltese Marathi Myanmar Nepali Norwegian Oromo Pangasinan Polish Portuguese Punjabi Quechua (Ayacucho) Quechua (Cuzco) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tamil Tatar Telugu Tetun Dili Thai Tigrinya Tok Pisin Tsonga Turkish Twi Ukrainian Vietnamese Wolaita Xhosa Yoruba Zulu\nNe wò kple srɔ̃wò miele dze ɖom tso kuxi aɖe ŋu la, ɖe nyaa gagblẽna ɖe edzi wu ale si miedze egɔmea? Ne nenemae la, ke miate ŋu awɔ nane tso nɔnɔmea ŋu. Gbã la, nu ʋɛ aɖewo li siwo wòle be nànya tso vovototo si le ale si ŋutsuwo kple nyɔnuwo ɖoa dzee dome ŋu. *\nZi geɖe la, nyɔnuwo dina be yewoaƒo nu tso kuxi aɖe ŋu gbã hafi ase egbɔkpɔnua. Le nyateƒe me la, ɣeaɖewoɣi la nuƒoƒo tso kuxia ŋu koe nye egbɔkpɔnu.\nNyɔnu aɖe si ŋkɔe nye Sirppa * gblɔ be: “Nye dzi dzea eme ne meƒo nu tso kuxi aɖe ŋu eye mekpɔe be srɔ̃nye se nu gɔme nam. Ne menya ƒo nu tso eŋuti vɔ ko la, zi geɖe la, mevona le ɖokuinye me le miniti ʋɛ aɖewo ko megbe.”\nNyɔnu aɖe si ŋkɔe nye Ae-Jin gblɔ be: “Nyemetea ŋu ɖea susu ɖa le kuxia ŋu ne nyemeɖe ale si tututu mele sesem le ɖokuinye me la me na srɔ̃nye o. Ne meƒo nu tso eŋu vɔ la, megaɖea fu nam o.”\nNyɔnu aɖe si ŋkɔe nye Lurdes gblɔ be: “Nuƒoƒo tso kuxia ŋu nana nye ŋutɔ mekpɔa nu vovovo siwo gbɔ kuxia tso.”\nŊutsuwo dia kuxiwo gbɔ kpɔnu. Susu le eme elabena kuxiwo gbɔ kpɔkpɔ nana ŋutsu sena le eɖokui me be yenye ŋutsu vavã. Ne ŋutsu gblɔ nu si akpɔ kuxi aɖe gbɔ la, enye eɖeɖe fia srɔ̃a be ate ŋu aɖo ŋu ɖe ye ŋu hena kpekpeɖeŋu. Eya ta srɔ̃ŋutsuwo tɔtɔna ne wo srɔ̃wo mexɔ woƒe susu si wodo ɖa le kuxi aɖe gbɔ kpɔkpɔ ŋu enumake o. Srɔ̃ŋutsu si ŋkɔe nye Kirk gblɔ be: “Nyemese susu si ta nàƒo nu tso kuxi aɖe ŋu evɔ màdi be yease egbɔkpɔnu o.”\nAgbalẽ si nye Mɔfiame Adre Siwo Nana Srɔ̃ɖeɖe Dzea Edzi (si le Eŋlisigbe me) gblɔ be: “Ele be nàse nu si gblɔm wòle gɔme hafi aɖo aɖaŋu. Ele be nàna srɔ̃wòa nakpɔe be yese kuxia gɔme nɛ bliboe, yese veve ɖe enu hafi nàgblɔ egbɔkpɔnua. Zi geɖe la, menye nu si akpɔ kuxia gbɔ dimee srɔ̃wò le o, ɖeko wòdi be nàɖo to nyuie ase nyaa na ye.”\nNa Srɔ̃ŋutsuwo: Srɔ̃ ale si nàɖo to veveseɖeamenutɔe. Srɔ̃ŋutsu si ŋkɔe nye Tomás gblɔ be: “Ɣeaɖewoɣi ne meɖo to srɔ̃nye vɔ la, megblɔna na ɖokuinye be, ‘Esia mekpɔ nya aɖeke gbɔ o ɖe.’ Ke hã, zi geɖe la, ɖeko wòdi be maɖo to ase nyaa na ye.” Srɔ̃ŋutsu aɖe hã si ŋkɔe nye Stephen lɔ̃ ɖe nya sia dzi. Egblɔ be, “Meɖea mɔ be srɔ̃nye naƒo nu faa nyaa maxɔmaxɔ le enu. Zi geɖe la, ne egblɔ nya bliboa vɔ ko la egblɔna nam be yeƒe dzi dze eme azɔ.”\nTe esia kpɔ: Ne wò kple srɔ̃wò miegale dze ɖom tso kuxi aɖe ŋu la, ɖu ɖokuiwò dzi be nàgaɖo aɖaŋu ne mebiae tso asiwò o. Ne srɔ̃wò le nu ƒom la, nɔ eƒe ŋkume kpɔm eye nàlé to ɖe nya siwo gblɔm wòle la ŋu nyuie. Nɔ ta lɔ̃m ɖe nyaa dzi. Gbugbɔ gblɔ nya veviawo nàtsɔ aɖee afia be yese nyaa gɔme. Srɔ̃ŋutsu si ŋkɔe nye Charles gblɔ be: “Ɣeaɖewoɣi la, ɖeko srɔ̃nye di be yeakpɔe be mese nyaa gɔme na ye eye mewɔ ɖeka kpli ye.”—Biblia ƒe mɔfiame: Yakobo 1:19.\nNa Srɔ̃nyɔnuwo: Gblɔ nu si tututu dim nèle. Srɔ̃nyɔnu si ŋkɔe nye Eleni gblɔ be: “Míekpɔa mɔ be mía srɔ̃wo nanya nu si dim míele, gake ɣeaɖewoɣi la ele be míagblɔ nu si tututu dim míele la na wo.” Srɔ̃nyɔnu si ŋkɔe nye Ynez do susu ɖa be: “Megblɔna be, ‘nane le fu ɖem nam si madi be nàse nam, menye egbɔkpɔnua dim mele o, gake ɖeko medi be nàkpɔ ale si mele sesem le ɖokuinye me.’”\nTe esia kpɔ: Ne èle kuxi aɖe dzi ɖem na srɔ̃wò eye wògblɔ egbɔkpɔnua kaba la, mègaƒo nya ta be metsɔ ɖeke le eme o. Ðeko wòdi be yeakpe ɖe ŋuwò. Srɔ̃nyɔnu si ŋkɔe nye Ester gblɔ be, “Le esi mado dziku teƒe la, medzea agbagba sea egɔme be, menye ɖeko srɔ̃nye di be yeaɖo to ko evɔ o, ke edi be yeakpe ɖe ŋunye hã.”—Biblia ƒe mɔfiame: Romatɔwo 12:10.\nNa mi ame evea: Míedi be amewo nawɔ nu ɖe mía ŋu abe ale si míewɔa nu ɖe wo ŋu ene. Ke hã hafi miate ŋu aɖo dze tso kuxi aɖe ŋu nyuie la, èle be nàbu ale si srɔ̃wò adi be nawɔ nu ɖe ye ŋu la ŋu. (1 Korintotɔwo 10:24) Srɔ̃ŋutsu si ŋkɔe nye Miguel gblɔ be: “Ne ènye srɔ̃ŋutsu la, lɔ̃ faa nanye toɖola. Ne ènye srɔ̃nyɔnu la, lɔ̃ faa nàse kuxi aɖewo gbɔ kpɔnu ɣeaɖewoɣi. Ne miewɔa nu alea la aɖe vi na mi ame evea siaa.”—Biblia ƒe mɔfiame: 1 Petro 3:8.\n^ mm. 4 Ðewohĩ nu siwo ŋu míaƒo nu tsoe la maku ɖe srɔ̃ŋutsu kple srɔ̃nyɔnu ɖe sia ɖe ŋu o. Ke hã aɖaŋu siwo míaɖo le nyati sia me la ate ŋu akpe ɖe srɔ̃tɔwo ŋu woase nu gɔme na wo nɔewo eye woƒe dzeɖoɖowo naganyo ɖe edzi.\n“Mitre mia nɔewo bubu.”—Romatɔwo 12:10.\n“Miaƒe susu nawɔ ɖeka, mise veve ɖe ame nu.”—1 Petro 3:8.\nƔEKAƔIE ANYE ƔEYIƔI NYUITƆ?\nBiblia gblɔ be: “Nya si wogblɔ ɖe egblɔɣi la vivina loo!” (Lododowo 15:23) Nenema ke ne womegblɔ nya aɖe le egblɔɣi o la, agblẽ nu.\n“Ne mèƒo nu tso wò kuxiwo ŋu na srɔ̃wò le ɣeyiɣi nyuitɔ dzi o la, masɔmasɔwo ate ŋu ado mo ɖa.”—Sirppa.\n“Masɔ be woadzro nya veviwo me ne dɔ le ame wum eye ɖeɖi te ame ŋu o.”—Julia.\n“Gbe ɖeka esi srɔ̃nye gbɔ va aƒe me teti ko la, medze nuƒoƒo nɛ tso nane si nɔ dzi kum nam la ŋu. Emegbe metɔ sẽ hede dzesi ale si gbegbe medo dzikui kple ale si ɖeɖi hã te ŋunyee. Eya ta megblɔ na srɔ̃nye be ne míeɖu fiẽnu vɔ la míayi dzeɖoɖoa dzi. Eda akpe nam eye kaka míagayi dzeɖoɖoa dzi la, mí ame evea míaƒe dzi dze eme eye míese nu gɔme na mía nɔewo.”—Lurdes.


Alesi Nàwɔ Ate Ŋu Adzudzɔ\nNyɔ! | April 8, 2000\nGBE BUBU Afrikaans Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Cibemba Croatian Czech Danish Dutch Estonian Eŋlisi Eʋegbe Finnish Franse Georgian German Greenlandic Gujarati Hiligaynon Hindi Hungarian Igbo Indonesian Italian Japanese Kannada Korean Latvian Lithuanian Malagasy Marathi Norwegian Polish Portuguese Punjabi Romanian Russian Sepedi Setswana Slovak Slovenian Spanish Swahili Swedish Tagalog Thai Ukrainian Vietnamese\nABE alesi wònɔna le gasɔdodo sɔsrɔ̃ me ene la, asiɖeɖe le atamanono ŋu menya wɔna zi gbãtɔ si wotee kpɔ o. Eyata ne èɖoe kplikpaa be yeadzudzɔ la, ele be nàdzra ɖo be yeatee kpɔ zi geɖe vaseɖe esime nàkpɔ dzidzedze. Ne nu glo wò le mɔ dzi la, mègabui be yedo kpo nu o. Tsɔe be nusɔsrɔ̃e wònye, be enye kplamatsedonu sue aɖe le ɖoɖo si ate ŋu akpɔ dzidzedze me. Aɖaŋuɖoɖo aɖewo siwo kpe ɖe ame aɖewo ŋu enye si. Woate ŋu awɔ dɔ na wò hã.\nDzra Wò Susu Ðo be Yeadzudzɔ\n■ Gbã la, ele be nàna kakaɖedzi ɖokuiwò be enyo be yeadze agbagba ɖesiaɖe adzudzɔ. Ŋlɔ susu siwo ta nèdi be yeadzudzɔ la ɖe agbalẽ dzi hekpe ɖe viɖeawo ŋu. Ne èdzudzɔ enono vɔ la, nuŋlɔɖi sia me toto ado ŋusẽ tame si nèɖo kplikpaa la. Didi be woadze Mawu ŋue nye nu vevitɔ kekeake si ta woadzudzɔ ɖo. Biblia gblɔ be míalɔ̃ Mawu kple míaƒe susu, dzi, luʋɔ, kple ŋusẽ blibo. Míate ŋu awɔ ema o ne míelé ɖe atamanono ŋu.—Marko 12:30.\n■ Bu tame le wò atamanono ŋu eye nàde dzesi ɣeyiɣi si nènonɛ kple nusi na wòdzroa wò. Ade dziwò ne èŋlɔ ɣeyiɣi kple afisiwo nèno sigaret ɖesiaɖe le le ŋkeke aɖe dzi la ɖe agbalẽ dzi. Esia akpe ɖe ŋuwò nàkpɔ nɔnɔme siwo ate wò kpɔ be nàganoe ne èva dzudzɔ megbe.\nÐo Ŋkeke si Dzi Nàdzudzɔ\n■ Tia ŋkeke si dzi nàdzudzɔ, eye nàde dzesii ɖe wò ɣletigbalẽ dzi. Anyo wu be nàtia ŋkeke si dzi nu bubuwo mado kplamatse na wò madzemadzee o. Ne ŋkekea de la, dzudzɔ keŋkeŋ—ɖe asi le eŋu kura zi ɖeka.\n■ Hafi ŋkekea naɖo la, tsɔ dzowɔgbawo kple dzosinuwo ƒu gbe. Nyã wò awu siwo katã me atama dzudzɔ ʋẽna le.\n■ Bia tso dɔwɔhatiwo, xɔlɔ̃wo, kple ƒometɔwo si be woade dzi ƒo na wò le wò agbagbadzedze be yeadzudzɔ me. Mègavɔ̃ be yeagblɔ na ame bubuwo be woagano atama le ye gbɔ o.\n■ Wɔ ɖoɖo ɖe dɔ siwo nàwɔ le ŋkeke si dzi nàdzudzɔ ŋu. Àte ŋu ayi afisi womeɖea mɔ ɖe atamanono ŋu le o, abe blemanudzraɖoƒe alo fefewɔƒe ene. Àte ŋu ade kame hã—aƒu tsi, ado gasɔ alo azɔ azɔli didi.\nTenɔnɔ Ðe Asiɖeɖe Le Eŋu Me Kuxiwo Nu\nNe ènoa sigaret fũ la, anɔ eme be nàkpɔ asiɖeɖe le eŋu me kuxiwo, siwo dzea egɔme le sigaret mamlɛtɔ nono vɔ gaƒoƒo aɖewo megbe. Esia ƒe ɖewo ate ŋu anye dzikudodo, dzimagbɔɖi, fuléle, dzimaɖitsitsi, blanuiléle, alɔ̃madɔmadɔ, dzodzodzoetsitsi, nutsuɖuɖu, kple sigaret ƒe ame dzodzro. Ðewohĩ wò ɖɔkta ate ŋu afia wò atike si nàwɔ atsɔ alé avu kuxiawoe. Tsɔ kpe ɖe eŋu la, nanewo li nàte ŋu awɔ be wòakpe ɖe ŋuwò nàɖu aʋa la dzi.\n■ Le kwasiɖa ʋɛ gbãtɔ siwo akplɔe ɖo me la, ɖu nuɖuɖu siwo me nuɖuɖumeŋusẽ geɖe mele o, eye nàno tsi sɔgbɔ. Ame aɖewo kpɔe be numiemiewo abe carrot kple eƒomeviwo ene tsɔtsɔ ɖe numee kpe ɖe yewo ŋu. Ne èdea kame la, ana màlolo akpa o eye wò lãmekawo me abɔbɔ.\n■ Tsri teƒe kple nɔnɔme siwo ate wò kpɔ be nàno atama.\n■ Wɔ avu tsi tre ɖe tamesusu vɔ̃ siwo ate wò kpɔ be nàno atama ŋu. Susu siwo vaa tame na ame ne asiɖeɖe le eŋu kuxiawo li ƒe ɖewoe nye: ‘Mano sigaret egbea ko bene mate ŋu ato ɣeyiɣi sesẽ sia me.’ ‘Atamanono koe nye nugbegblẽ ɖeka pɛ si mewɔna!’ ‘Menye nu gbegblẽe atama nye nenema gbegbe o; atamatsunola aɖewo nɔa agbe wu ƒe 90.’ ‘Nane koe awum godoo.’ ‘Agbe mevivina atama manɔmee o.’\n■ Ne eva dzɔ be nàna ta la, lala. Ne èlala aɖabaƒoƒo ewo pɛ la, dzodzro vevie la nu ate ŋu ava yi. Ɣeaɖewoɣi la, eŋu bubu be yemagano atama akpɔ gbeɖe o adze nusi wu tsɔtsɔ na wò. Ne èsena le ɖokuiwò me nenema la, wɔ wò susu be yeadzudzɔ egbea ko.\n■ Ne èdi be yeasubɔ Mawu la, do gbe ɖa nàbia kpekpeɖeŋu. Mía Wɔla lɔ̃ame la ate ŋu ana amesiwo le agbagba dzem be yewoatrɔ yewoƒe agbenɔnɔ wòasɔ ɖe eƒe didi nu la ‘kpekpeɖeŋu le hiahiãgbe.’ (Hebritɔwo 4:16) Gake megakpɔ mɔ be nuwo nadzɔ nukutɔe o. Ele be nàwɔ nu wòasɔ ɖe wò gbedodoɖa nu.\nMègano Atama Azɔ Gbeɖe O\n■ Dzinu etɔ̃ gbãtɔawo me toto ye nye sesẽtɔ kekeake, gake le ema megbe gɔ̃ hã le ɣeyiɣi siwo me wòanya wɔ le la, ƒo asa na atamanolawo kple nɔnɔme siwo ate wò kpɔ be nànoe.\n■ Mègaflu ɖokuiwò, asusu be yeate ŋu ano atama ɣeaɖewoɣi o, nenye be èdzudzɔ enono ƒe ɖeka alo wu nenema megbe gɔ̃ hã.\n■ Wɔ avu kple tetekpɔ be yeano “sigaret ɖeka pɛ ko.” Ati ɖeka pɛ ate ŋu ana bubuwo nakplɔe ɖo, eye eteƒe madidi o, àgblẽ agbagba gbogbo siwo nèdze tsɔ dzudzɔe la me. Gake ne nu glo wò eye nèno sigaret ɖeka la, susu aɖeke mele eme be nàgano bubu akpee o. Ne èna ta le mɔ dzi la, gadzudzɔ ake.\nAtamanola miliɔn geɖe te ŋu dzudzɔ dzidzedzetɔe. Ne èɖoe kplikpaa heku kutri la, wò hã àte ŋu adzudzɔ!\nƉoe Ɖe Amewo Ɖoe Ɖe Amewo Alesi Nàwɔ Ate Ŋu Adzudzɔ\ng00 4/8 axa 18-19\nAleke Nɔnɔmewo le Egbea le Agbenyuinɔnɔ Gome?\nÐe Agbenyuinɔnɔ Dome Gblẽ Wu Tsã?\nGɔmesese Kae Le Nudzɔdzɔ Siawo Katã Ŋu?\nXexeme si Atamanono Zu Numame na\nNukatae Wòle Be Nàdzudzɔ Atamanono?\nWova Lɔ̃ ɖe Mɔmaɖemaɖe Ðe Subɔsubɔhawo Ŋu Ƒe Agɔdzedze Dzi Azɔ\nAleke Mawɔ Ate Ŋu Aƒo Asa Na Internet Dzi Fɔkuwo?\nÐe Wòsɔ Be Woade Ta Agu na Yesua?\nŊkuléle Ðe Xexeame Ŋu\nDɔwɔnu Hena Amegbetɔ Ƒe Gomenɔamesiwo Fiafia\nXɔse Si Nɔ Te Le Fuwɔamewo Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo MAGAZINEWO April 8, 2000\nƉoe Ɖe Amewo Ɖoe Ɖe Amewo MAGAZINEWO April 8, 2000\nMAGAZINEWO April 8, 2000


Aleke Wòle Be Míabu Amewoe Esi Yehowa Ƒe Ŋkekea Le Aƒe Tum?\nGbetakpɔxɔ—Tata Si Míesrɔ̃na | July 15, 2003\nGBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Twi Ukrainian Urdu Vietnamese\n“Menye ɖe Aƒetɔ la le wɔwɔm blewu le eƒe ŋugbedodowo dziwɔwɔ me . . . o; hafi egbɔ dzi ɖi blewu na mi, esi melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ la ŋuti.”—PETRO II, 3:9.\n1, 2. (a) Aleke Yehowa bua amewo egbeae? (b) Nya kawoe míate ŋu abia mía ɖokui?\nWODE dɔ asi na Yehowa subɔlawo be ‘woawɔ dukɔwo katã me nɔlawo ne woanye nusrɔ̃lawo.’ (Mateo 28:19) Esi míele dɔ sia wɔm hele “Yehowa ƒe ŋkeke gã la” lalam la, ehiã be miabu amewo abe alesi wòbua woe ene. (Zefanya 1:14) Eye aleke wòwɔa esiae? Apostolo Petro gblɔ be: “Menye ɖe Aƒetɔ la le wɔwɔm blewu le eƒe ŋugbedodowo dziwɔwɔ me, abe alesi ame aɖewo bunɛ blewuwɔwɔ la ene o; hafi egbɔ dzi ɖi blewu na mi, esi melɔ̃ bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ la ŋuti.” (Petro II, 3:9) Mawu bua amegbetɔwo abe amesiwo ate ŋu atrɔ dzime ene. Eƒe ‘didie nye be, woaxɔ amewo katã, bene woava nyateƒe ƒe sidzedze vavãtɔ la me.’ (Timoteo I, 2:4) Edzɔa dzi na Yehowa gɔ̃ hã ne ‘ame vɔ̃ɖi ɖe asi le eƒe zɔzɔme ŋu henɔ agbe boŋ’!—Xezekiel 33:11.\n2 Ðe mía ŋutɔwo míekpɔa amewo abe alesi Yehowa kpɔa woe enea? Ðe míebua ameƒomevi ɖesiaɖe kple dukɔ ɖesiaɖe me tɔwo be woate ŋu ava nye “alẽwo le eƒe lãnyiƒe” abe alesi wòbunɛ enea? (Psalmo 100:3; Dɔwɔwɔwo 10:34, 35) Mina míabu kpɔɖeŋu eve siwo ɖe alesi wòle vevie be Mawu ƒe nukpɔsusu nanɔ mía si fia la ŋu kpɔ. Le go eveawo siaa me la, tsɔtsrɔ̃ tu aƒe, eye wona Yehowa subɔlawo nya nyateƒenya sia do ŋgɔ. Kpɔɖeŋu siawo le vevie ŋutɔ esi míele Yehowa ƒe ŋkeke gã la lalam.\nAbraham Bu Nuwo Ŋu abe Alesi Yehowa Bui Ene\n3. Aleke Yehowa bu amesiwo nɔ Sodom kple Gomorae?\n3 Kpɔɖeŋu gbãtɔ ku ɖe blemafofo nuteƒewɔla Abraham kpakple Sodom kple Gomora ƒe du vɔ̃ɖiawo ŋu. Esi Yehowa se ‘nutsotso si wona le Sodom kple Gomora ŋu’ la, metsrɔ̃ du siawo kple wo me nɔlawo enumake o. Ewɔ numekuku gbã. (Mose I, 18:20, 21) Edɔ mawudɔla eve ɖo ɖe Sodom, afisi woyi ɖadze ame dzɔdzɔe Lot ƒe aƒeme le. Le zã si me mawudɔlawo va ɖo la, ‘dua me ŋutsuwo, ɖekakpuiwo kple ame tsitsiwo, keke dua ƒe mlɔenutɔwo ke hã va ɖe to ɖe aƒea,’ henɔ didim be yewoadɔ kple mawudɔlaawo. Edze ƒã be alesi dua me tɔwo gblẽe la ɖo kpe edzi be edze be woatsrɔ̃e. Ke hã, mawudɔlaawo gblɔ na Lot bena: “Ame aɖewo gale asiwò le afisia? Kplɔ tɔwòwo kple viwònyɔnuwo kple tɔwo tɔ, siwo katã le dua me la, do go tso teƒe sia.” Yehowa ɖe mɔ be dua me tɔ aɖewo nakpɔ ɖeɖe, gake mlɔeba la, Lot kple vianyɔnu eve koe tsi agbe le tsɔtsrɔ̃a me.—Mose I, 19:4, 5, 12, 16, 23-26.\n4, 5. Nukatae Abraham ɖe kuku ɖe Sodomtɔwo nu, eye ɖe alesi wobua amewoe wɔ ɖeka kple Yehowa tɔa?\n4 Azɔ, mina míatrɔ ɖe ɣeyiɣi si me Yehowa ɖoe be yeayi aɖatsa ŋku le Sodom kple Gomora ƒe dua me la ŋu. Ɣemaɣie Abraham ɖe kuku be: “Ðewohĩ ame dzɔdzɔe blaatɔ̃ anɔ duame; ɖe àtsrɔ̃e, eye màtsɔe ake teƒe la le ame blaatɔ̃, siwo le eme la ta o mahã? Esia nede megbe xaa tso gbɔwò be, nagawu ame dzɔdzɔe kple ame vɔ̃ɖi siaa zi ɖeka, eye ame dzɔdzɔe nanɔ abe ame vɔ̃ɖi ene o! Esia nede megbe xaa tso gbɔwò! Ðe xexeame ƒe ʋɔnudrɔ̃la madrɔ̃ ʋɔnu dzɔdzɔe oa?” Abraham zã nyagbɔgblɔ si nye “esia nede megbe xaa tso gbɔwò” zi eve sɔŋ. Abraham nyae tso eƒe nuteƒekpɔkpɔwo me be Yehowa matsrɔ̃ ame dzɔdzɔewo kple ame vɔ̃ɖiwo atsaka o. Esi Yehowa gblɔ be yematsrɔ̃ Sodom ne ‘ame dzɔdzɔe blaatɔ̃ le dua me’ o la, Abraham yi edzi ɖe xexlẽmea dzi kpɔtɔ vivivi vaseɖe ewo.—Mose I, 18:22-33.\n5 Ðe Yehowa aɖo to Abraham ƒe kukuɖeɖewo ne ɖee womewɔ ɖeka kple eya ŋutɔ ƒe nuŋububu oa? Ðikeke mele eme o be maɖo toe o. Esi Abraham nye ‘Yehowa xɔlɔ̃’ ta la, anɔ eme be enya alesi Wòbua nuwo ŋui eye eya hã bunɛ nenema ke. (Yakobo 2:23) Esi Yehowa trɔ susu ɖe Sodom kple Gomora ŋu la, elɔ̃ faa be yeaɖo to ase Abraham ƒe kukuɖeɖewo. Nukatae? Elabena mía Fofo si le dziƒo la ‘medi bena, ame aɖeke natsrɔ̃ o, ke boŋ bena amewo katã natrɔ va dzimetɔtrɔ gbɔ.’\nAlesi Yona Bu Amewoe—Eto Vovo Kura\n6. Aleke Niniwetɔwo wɔ nu ɖe Yona ƒe gbeƒãɖeɖea ŋui?\n6 Azɔ bu kpɔɖeŋu evelia—si nye Yona tɔ—ŋu kpɔ. Du si wobe woatsrɔ̃ le go sia ya mee nye Niniwe. Wogblɔ na nyagblɔɖila Yona be wòaɖe gbeƒã be du ma ƒe nu vɔ̃ɖi wɔwɔ ‘ɖo Yehowa ŋkume.’ (Yona 1:2) Niniwe, kple eƒe golɔgoewo, nye du gã aɖe ‘si ƒe didime nye ŋkeke etɔ̃ ƒe mɔzɔzɔ.’ Esi Yona ɖo to emegbe heyi Niniwe la, eyi dzi nɔ gbeƒã ɖem be: “Esusɔ ŋkeke blane, ne Niniwe natsrɔ̃.” Esia wɔe be “Niniwetɔwo xɔ Mawu dzi se; wodo kpo, be woatsi nu adɔ, eye woata akpanya.” Niniwe-fia gɔ̃ hã trɔ dzime.—Yona 3:1-6.\n7. Aleke Yehowa bu Niniwetɔwo ƒe dzimetɔtrɔ ƒe nɔnɔmeae?\n7 Esia to vovo kura tso alesi Sodomtɔwo wɔ nui gbɔ! Aleke Yehowa bu Niniwetɔ trɔdzimeawoe? Yona 3:10 gblɔ be: “Vɔ̃, si Mawu gblɔ be, yeawɔ wo la vee, eye mewɔe o.” ‘Eve’ Yehowa le susua nu be Niniwetɔwo ƒe agbenɔnɔ na wòɖoe be yeatsrɔ̃ wo hafi si na wòtrɔ nusi wòɖo be yeawɔ. Mawu ƒe dzidzenuwo metrɔ o, gake Yehowa trɔ eƒe nyametsotsoa esime wòkpɔ be Niniwetɔawo trɔ dzime.—Maleaxi 3:6.\n8. Nukatae Yona do dziku?\n8 Esi Yona kpɔe dze sii be Niniwe magatsrɔ̃ o la, ɖe wòbu nuwo ŋu abe alesi Yehowa bu woe enea? Ao, elabena wogblɔ na mí bena: “Ke esia medze Yona ŋu o, eye dzi kui vevie.” Nuka hãe Yona gawɔ? Nuŋlɔɖia gblɔ be: “[Edo] gbe ɖa na Yehowa gblɔ bena: Oo, Yehowa, esia ŋu pɛ mebu, esime mele mía de; eyata medo ŋgɔ be, masi ayi Tarsis; elabena menyae be, Mawu amenuvela kple nublanuikpɔla nènye, ègbɔa dzi blewu, dɔmenyo bɔ ɖe asiwò, eye vɔ̃wɔwɔ vea wò.” (Yona 4:1, 2) Yona nya nu tso Yehowa ƒe nɔnɔmewo ŋu. Gake ɣemaɣi la, nyagblɔɖila la do dziku eye alesi Mawu bu Niniwetɔ trɔdzimewo la mesɔ nɛ o.\n9, 10. (a) Nukae Yehowa fia Yona? (b) Nukatae míate ŋu atsɔe be Yona va bu Niniwetɔwo abe alesi Yehowa bu woe ene?\n9 Yona do le Niniwe yi ɖatu agbadɔ, henɔ eƒe vɔvɔli te “ne yeakpɔ nusi le dzɔdzɔ ge ɖe dua dzi.” Yehowa na treklɔnu míe hedo vɔvɔli ɖe Yona dzi. Gake le ŋufɔke la, numiemie la yrɔ. Esi Yona do dziku ɖe esia ta la, Yehowa gblɔ be: ‘Treklɔnu la ƒe nu le vewòm, ɖe du gã, Niniwe, si me amewo le wu ame akpe alafa ɖeka blave, siwo menya nuka enye ɖusi kple mia hekpe ɖe lã geɖewo ŋu la ƒe nu mavem oa?’ (Yona 4:5-11) Nusɔsrɔ̃ kae nye si esia nye na Yona ku ɖe alesi Yehowa bua amewoe ŋu!\n10 Womeŋlɔ alesi Yona ɖo nya ŋu na Mawu le nya si wòbiae ku ɖe vevesese ɖe Niniwetɔwo nu ŋu la ɖi o. Ke hã, edze ƒã be nyagblɔɖila la trɔ asi le alesi wòbu Niniwetɔ trɔdzimeawoe ŋu. Nusita míeƒo nya ta aleae nye be Yehowa zãe tsɔ ŋlɔ nusia si tso gbɔgbɔ me la ɖi.\nNɔnɔme Kae Le Asiwò?\n11. Ne ɖe Abraham gali la, aleke wòabu amewoe?\n11 Egbea, míedze ŋgɔ tsɔtsrɔ̃ bubu—eyae nye nuɖoanyi vɔ̃ɖi si li fifia tsɔtsrɔ̃ le Yehowa ƒe ŋkeke gã la dzi. (Luka 17:26-30; Galatiatɔwo 1:4; Petro II, 3:10) Ne ɖe Abraham gale agbe la, anye aleke wòabu amesiwo le xexe sia si woava tsrɔ̃ kpuie me lae? Anɔ eme godoo be atsi dzi ɖe amesiwo mekpɔ se “fiaɖuƒeŋutinya nyui” la haɖe o ŋu. (Mateo 24:14) Abraham ɖe kuku na Mawu enuenu ɖe ame dzɔdzɔe siwo ate ŋu anɔ Sodom la nu. Ðe mía ŋutɔwo míetsɔa ɖe le amesiwo ate ŋu agbe nu le xexe sia si le Satana ƒe dzikpɔkpɔ te la ƒe mɔwo gbɔ ne mɔnukpɔkpɔ su wo si be woatrɔ dzime ahasubɔ Mawu la mea?—Yohanes I, 5:19; Nyaɖeɖefia 18:2-4.\n12. Nukatae wòle bɔbɔe be nɔnɔme si ɖi Yona tɔ nanɔ mía si ɖe amesiwo míedoa goe le míaƒe subɔsubɔdɔa me ŋu, eye nukae míate ŋu awɔ tso esia ŋu?\n12 Esɔ be míadi vevie be woahe vɔ̃ɖinyenye ava nuwuwui. (Xabakuk 1:2, 3) Ke hã ele bɔbɔe ŋutɔ be Yona ƒe nɔnɔme tɔgbe nava su ame si eye matsɔ ɖeke le amesiwo ate ŋu atrɔ dzime la ƒe nyonyo me o. Enɔa alea, vevietɔ ne míedoa go ɖekematsɔlemetɔwo, tsitretsiɖeŋulawo, alo gedilawo gɔ̃ hã edziedzi ne míetsɔ Fiaɖuƒegbedasia yi woƒe aƒewo me. Míaƒe susu adzo le amesiwo kpɔtɔ Yehowa naƒo wo nu ƒu tso nuɖoanyi vɔ̃ɖi sia me la dzi. (Romatɔwo 2:4) Ne ɖokuimedzodzro nyuie ɖee fia be nɔnɔme si nɔ Yona si ɖe Niniwe ŋu gbã ƒe sue aɖe le mía si la, míate ŋu ado gbe ɖa abia kpekpeɖeŋu be míana míaƒe nuŋububu nasɔ ɖe Yehowa tɔ nu.\n13. Nukatae míate ŋu agblɔ be Yehowa tsɔ ɖe le eme na amewo egbea?\n13 Yehowa tsɔ ɖe le amesiwo mekpɔ le eyama subɔm haɖe o la me, eye eɖoa to esubɔla ɖeadzɔgbewo ƒe kukuɖeɖe. (Mateo 10:11) Le kpɔɖeŋu me, “aɖe wo” atsɔ aɖo woƒe gbedodoɖawo ŋui. (Luka 18:7, 8) Gawu la, Yehowa awɔ eƒe ŋugbedodowo kple tameɖoɖowo katã dzi le eya ŋutɔ ƒe ɣeyiɣi ɖoɖi dzi. (Xabakuk 2:3) Esia ƒe akpa aɖe anye vɔ̃ɖinyenye ɖeɖe ɖa le anyigba dzi, abe alesi ko wòtsrɔ̃ Niniwe esi emenɔlawo gatrɔ ɖe nuvɔ̃ɖiwɔwɔ ŋu ake la ene.—Naxum 3:5-7.\n14. Esi míele Yehowa ƒe ŋkeke gã la lalam la, nukae wòle be míanɔ wɔwɔm?\n14 Vaseɖe esime woaɖe nuɖoanyi vɔ̃ɖi sia ɖa le Yehowa ƒe ŋkeke gã me la, ɖe míanɔ lalam dzigbɔɖitɔe ahanɔ vevie dom nu le eƒe lɔlɔ̃nu wɔwɔ mea? Míenya afisi woagawɔ gbeƒãɖeɖedɔa aɖo hafi Yehowa ƒe ŋkekea nava la ŋuti nyawo katã o, ke hã míenya ya be woaɖe gbeƒã Fiaɖuƒeŋutinya nyuia le anyigba bliboa dzi be wòaɖo afisi dze Mawu ŋu hafi nuwuwua nava. Eye ele be míatsɔ ɖe le “nu vevitɔ” siwo kpɔtɔ Yehowa naƒo ƒu, esi wòyi edzi tsɔ ŋutikɔkɔe le eƒe aƒea yɔmee, me godoo.—Xagai 2:7.\nMíaƒe Nuŋububu Dzena le Míaƒe Nuwɔnawo Me\n15. Nukae ate ŋu adzi míaƒe ŋudzedzekpɔkpɔ ɖe gbeƒãɖeɖedɔa ŋu ɖe edzi?\n15 Ðewohĩ nuto si me womexɔa gbeƒãɖeɖedɔa nyuie le o mee míele, eye ŋutete mele mía si míaʋu ayi afisi Fiaɖuƒegbeƒãɖelawo hiã le wu o. Tsɔe be woate ŋu akpɔ ame ewo le míaƒe anyigbamama me hafi nuwuwua nava. Ðe nèsenɛ le ɖokuiwò me be ehiã be woadi ame ewo mawoa? Yesu ƒe “dɔme trɔ” ɖe amehawo ŋu “elabena woƒe lãme gbɔdzɔ, eye woka hlẽ abe alẽ, siwo kplɔla meli na o la ene.” (Mateo 9:36) To Biblia sɔsrɔ̃ kpakple Gbetakpɔxɔ kple Nyɔ! me nyatiwo xexlẽ nyuie me la, míate ŋu ase xexeame ƒe nɔnɔmea gɔme nyuie. Esia hã ate ŋu adzi alesi míekpɔnɛ be ehiã be míaɖe gbeƒã nyanyuia ɖe edzi. Gawu la, Biblia-srɔ̃gbalẽ siwo míexɔna to “dɔla nuteƒewɔla kple aɖaŋudzela” dzi la zazã ŋudzedzekpɔkpɔtɔe ate ŋu ana miadi vevie be míaƒo nya ɖe amewo nu ɖe edzi le anyigbamama siwo me wowɔ dɔ le zi geɖe me.—Mateo 24:45-47; Timoteo II, 3:14-17.\n16. Aleke míate ŋu adzi míaƒe subɔsubɔdɔa ƒe nyonyome ɖe edzii?\n16 Míaƒe ɖetsɔtsɔ le amesiwo gbɔna Biblia ƒe gbedasi si naa agbe xɔ ge me la ʋãa mí be míabu ɣeyiɣi kple mɔ vovovo siwo dzi míato ate ɖe aƒemenɔlawo ŋu le míaƒe subɔsubɔdɔa me ŋu. Ðe míekpɔnɛ be ame geɖe menɔa aƒeme o ne míeyia? Ne nenemae la, míate ŋu adzi míaƒe subɔsubɔdɔa ƒe nyonyome ɖe edzi to míaƒe ɖaseɖiɖidɔa wɔɣiwo kple afisiwo míewɔnɛ le la tɔtrɔ me. Ɣeyiɣi si me lãɖelawo ate ŋu aɖe lãe woyia tɔƒo. Ðe míate ŋu awɔ esia tɔgbe le míaƒe gbɔgbɔmelãɖeɖedɔa mea? (Marko 1:16-18) Nukatae màte fiẽsi ɖaseɖiɖi kple telefon dzi ɖaseɖiɖi, le afisiwo se ɖe mɔ le, akpɔ o? Ame aɖewo kpɔe be ʋudaɖoƒewo, ʋutɔɖoƒewo, mɔ̃memidzeƒewo, kple fiasewo me nye ‘lãɖeƒe’ nyui aɖewo. Abraham ƒe nɔnɔme si tɔgbe anɔ mía si ɖe amewo ŋu hã dzena ne míewɔ mɔnukpɔkpɔwo ŋudɔ tsɔ ɖi vomeɖasee.\n17. Mɔ kawo nue míate ŋu ade dzi ƒo na dutanyanyuigblɔlawo kple ame bubu siwo le subɔsubɔm le dutanyigbawo dzi le?\n17 Ame miliɔn geɖe mekpɔ se Fiaɖuƒegbedasia haɖe o. Tsɔ kpe ɖe míaƒe gbeƒãɖeɖea ŋu la, ɖe míate ŋu aɖe ɖetsɔleme afia amesiawo le mɔ si mahiã be míado le aƒeme o gɔ̃ hã nua? Ðe míenya dutanyanyuigblɔlawo alo ɣeyiɣiawo katã ƒe subɔla siwo le dɔ wɔm le dutaa? Ne míenya wo la, míate ŋu aŋlɔ lɛta na wo atsɔ fia be míekpɔa ŋudzedze ɖe woƒe dɔa ŋu. Aleke ema ate ŋu aɖe ɖetsɔtsɔ le amewo katã me afiae? Lɛta dedziƒoname siwo míaŋlɔ atsɔ akafu dutanyanyuigblɔlawo la ate ŋu ado ŋusẽ wo be woanɔ woƒe dɔa dzi, si awɔe be woakpe ɖe ame geɖewo ŋu be nyateƒea ƒe sidzedze nava su wo si. (Ʋɔnudrɔ̃lawo 11:40) Míate ŋu ado gbe ɖa hã ɖe dutanyanyuigblɔlawo kple amesiwo nyateƒea ƒe dɔ le wuwum le dukɔ bubuwo me la ta. (Efesotɔwo 6:18-20) Mɔ bubu si dzi míate ŋu ato aɖe ɖetsɔleme afia enye be míadzɔ ga atsɔ akpe asi ɖe xexeame katã ƒe dɔ si wɔm Yehowa Ðasefowo le la ŋu.—Korintotɔwo II, 8:13, 14; 9:6, 7.\nÀte Ŋu Aʋua?\n18. Nukae Kristotɔ aɖewo wɔ tsɔ do Fiaɖuƒea ƒe nuwo ɖe ŋgɔ le dukɔ si me wole me?\n18 Woyra amesiwo ʋu yi teƒe siwo Fiaɖuƒegbeƒãɖelawo hiã le wu la ɖe woƒe ɖokuitsɔtsɔsavɔ ƒe agbagbadzedzewo ta. Gake Yehowa Ðasefo bubu siwo kpɔtɔ le wo de dukɔ me la srɔ̃ gbegbɔgblɔ bubu be yewoate ŋu ana gbɔgbɔmekpekpeɖeŋu amesiwo ʋu va la. Agbagbadzedze siawo ɖe vi geɖe nyateƒe. Le kpɔɖeŋu me, Ðasefo adre siwo nɔ kpekpem ɖe Chinatɔwo ŋu le Texas, U.S.A., ƒe du aɖe me kpe ame 114 va Aƒetɔ ƒe Fiẽnuɖuɖu la ɖuƒe le ƒe 2001 me. Amesiwo le kpekpem ɖe amesiawo ŋu kpɔe be nukuawo ƒu le yewoƒe agblea dzi hena xaxa.—Mateo 9:37, 38.\n19. Nuka mee nunya le be nàwɔ ne èle ʋuʋu ayi dutadukɔ aɖe me aɖado Fiaɖuƒegbeƒãɖeɖedɔa ɖe ŋgɔ ŋu bum?\n19 Ðewohĩ mia kple wò ƒomea miese le mia ɖokui me be yewoate ŋu aʋu ayi teƒe aɖe si Fiaɖuƒegbeƒãɖelawo hiã le wu. Le nyateƒe me la, nunya le eme be ‘woabɔbɔ nɔ anyi abu eŋu kɔnta’ gbã. (Luka 14:28) Esia le vevie wu ne ame aɖe le ʋuʋu ayi dutadukɔ aɖe me ŋu bum. Anyo be amesiame si le esia ŋu bum la nabia eɖokui nya siawo be: ‘Ðe mate ŋu akpɔ nye ƒomea dzia? Ðe mate ŋu akpɔ dukɔmenɔgbalẽ si sɔa? Ðe mese gbe si wodona le dukɔa me la xoxoa, alo mele klalo be masrɔ̃ea? Ðe mebu afima ƒe yame ƒe nɔnɔme kple dekɔnu ŋua? Ðe mate ŋu anye “akɔfafa” na haxɔsetɔwo le dukɔ ma me eye manye agba oa?’ (Kolosetɔwo 4:10, 11) Be ame nate ŋu anya hiahiã si gbegbe le dukɔ si ŋu bum wòle be yeaʋu ayi me la, esɔ ɣesiaɣi be wòaŋlɔ agbalẽ aɖo ɖe Yehowa Ðasefowo ƒe alɔdzedɔwɔƒe si le gbeƒãɖeɖedɔa dzi kpɔm le nuto ma me. *\n20. Aleke ɖekakpui Kristotɔ aɖe tsɔ eɖokui ɖo anyi na haxɔsetɔwo le dutadukɔ aɖe mee?\n20 Kristotɔ aɖe si kpɔa gome le Fiaɖuƒe Akpatawo tutu me le Japan la se be wohiã na dɔwɔla bibiwo be woatu tadeaguƒe aɖe le Paraguay. Esi wònye tre eye ɖekakpuimeŋusẽ le eŋu ta la, eʋu yi dukɔ ma me ɖawɔ dɔ ɣleti enyi sɔŋ eye eya ɖeka koe wɔ dɔ ɣeyiɣiawo katã le dɔa wɔƒe. Esime wònɔ anyi la, esrɔ̃ Spaingbe eye wowɔ aƒeme Biblia nusɔsrɔ̃wo. Ekpɔe be Fiaɖuƒegbeƒãɖelawo hiã le dukɔa me. Togbɔ be egbɔ va Japan hã la, eteƒe medidi o egatrɔ yi Paraguay ake ɖakpe asi ɖe amewo nuƒoƒoƒu ɖe Fiaɖuƒe Akpata ma me ŋu.\n21. Esi míele Yehowa ƒe ŋkeke gã la lalam la, nuka ŋue wòle be míatsi dzi ɖo vevie eye aleke wòle be míanɔ nuwo ŋu bumee?\n21 Mawu akpɔ egbɔ be woawɔ gbeƒãɖeɖedɔa ade goe keŋkeŋ, wòasɔ kple eƒe lɔlɔ̃nu. Ele tsɔtsɔe dom gbɔgbɔmenuŋeŋedɔ mamlɛa egbea. (Yesaya 60:22) Ekema esi míele Yehowa ƒe ŋkekea lalam la, mina míakpɔ gome le nuŋeŋedɔa me moveviɖoɖotɔe ahabu amewo abe alesi mía Mawu lɔlɔ̃tɔ la bua woe ene.\n^ mm. 19 Menye ɣesiaɣie ʋuʋu ayi dukɔ aɖe si me woɖo asi gbeƒãɖeɖedɔa dzi alo woxe mɔ ɖe enu le la ɖea vi o. Esia wɔwɔ ate ŋu agblẽ nu le Fiaɖuƒegbeƒãɖela siwo le dɔ wɔm aɖaŋutɔe le nɔnɔme mawo me la ŋu.\n• Esi míele Yehowa ƒe ŋkekea lalam la, aleke wòle be míabu amewoe?\n• Aleke Abraham bu ame dzɔdzɔe siwo anya nɔ Sodom lae?\n• Aleke Yona bu Niniwetɔ trɔdzimewo?\n• Aleke míate ŋu aɖee afiae be míebua amesiwo mekpɔ se nyanyuia haɖe o la abe alesi Yehowa bua woe ene?\nAbraham bu amewo abe alesi Yehowa bua woe ene\nYona va bu Niniwetɔ trɔdzimewo abe alesi Yehowa bu woe ene\nÐetsɔtsɔ le eme na amewo ʋãa mí be míalé ŋku ɖe ɣeyiɣi kple mɔ vovovo siwo nu míetona ɖea gbeƒã ŋu\nƉoe Ɖe Amewo Ɖoe Ɖe Amewo Aleke Wòle Be Míabu Amewoe Esi Yehowa Ƒe Ŋkekea Le Aƒe Tum?\nw03 7/15 axa 15-20\nÐe Míehiã Na Ame Bubuwo Nyateƒea?\nNusita Míate Ŋu Anɔ Mía Ðokui Si o\nWoƒe Agbenɔnɔ Tsã Kple Fifia Ete Ŋu Trɔ\nÐe Nènye Amesi ‘Lalanaa?’\nBu Nuwo Ŋu Nyuie Wɔ Nu Nunyatɔe\nUgarit—Blemadu si Nɔ Baal Nɔƒe\nEusebius ‘Eyae To Sɔlemeha Ŋutinyaŋɔŋlɔ Vɛa?’\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 15, 2003\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA July 15, 2003\nGBETAKPƆXƆ—TATA SI MÍESRƆ̃NA July 15, 2003


1 Korintotɔwo 7 | Biblia Le Internet Dzi | Xexe Yeye Gɔmeɖeɖe (1984)\n7 Ke le nu siwo mieŋlɔ ɖo ɖem ŋu la, enyo na ŋutsu be wòagade asi nyɔnu ŋu o; 2 ke hã, le agbe gbegblẽ nɔnɔ ƒe bɔbɔ ta la, srɔ̃ nanɔ ŋutsu sia ŋutsu si, eye srɔ̃ nanɔ nyɔnu sia nyɔnu si. 3 Srɔ̃ŋutsu natsɔ nu si srɔ̃a dze na la nɛ; ke srɔ̃nyɔnu hã nawɔ nenema ke na srɔ̃a. 4 Srɔ̃nyɔnu mekpɔ ŋusẽ ɖe ye ŋutɔ ƒe ŋutilã dzi o, gake srɔ̃a ya kpɔ ŋusẽ ɖe edzi; nenema kee srɔ̃ŋutsu hã mekpɔ ŋusẽ ɖe ye ŋutɔ ƒe ŋutilã dzi o, gake srɔ̃a ya kpɔ ŋusẽ ɖe edzi. 5 Miganɔ nu sia tem mia nɔewo o, negbe ɖe mi ame evea mielɔ̃ ɖe edzi va se ɖe ɣeyiɣi ɖoɖi aɖe ko, bene miakpɔ ɣeyiɣi ɖe gbedodoɖa ŋu, eye miagava wɔ ɖeka ake, bene Satana nagayi edzi anɔ mia tem kpɔ le miaƒe ɖokuidzimaɖumaɖu ta o. 6 Ke hã, mele esia gblɔm le mɔnana nu, ke menye le sedede nu o. 7 Gake ɖe madi be amewo katã nanɔ abe ale si mele ene hafi. Ke hã, ame sia ame kple nunana si wòxɔ tso Mawu gbɔ ye, ame aɖe xɔe le mɔ si nu, ame bubu xɔe le mɔ kemɛ nu. 8 Ke mele egblɔm na ame siwo meɖe srɔ̃ o kple ahosiwo be, enyo na wo be woanɔ abe ale si ko nye hã mele ene. 9 Gake ne womate ŋu aɖu wo ɖokuiwo dzi o la, ekema woneɖe srɔ̃, elabena enyo be woaɖe srɔ̃ wu be gbɔdɔdɔ ƒe dzodzro sesẽ nanɔ fu ɖem na ame. 10 Mele mɔfiame sia nam srɔ̃tɔwo, ke hã, menye nyee o, ke boŋ Aƒetɔ lae, be mele be srɔ̃nyɔnu nadzo le srɔ̃a gbɔ o; 11 gake ne edzo le egbɔ hã la, nenɔ anyi srɔ̃maɖemaɖee, alo negbugbɔ va srɔ̃a gbɔ; eye mele be srɔ̃ŋutsu hã nadzo le srɔ̃a gbɔ o. 12 Gake mele egblɔm na ame mamlɛawo, ɛ̃, nyee le egblɔm, menye Aƒetɔ lae o, be: Ne nyɔnu dzimaxɔsetɔ aɖe le nɔvi aɖe si, eye nyɔnua lɔ̃ be yeanɔ egbɔ la, ŋutsua negadzo le egbɔ o; 13 eye ne nyɔnu aɖe srɔ̃ nye dzimaxɔsetɔ, gake ŋutsua lɔ̃ be yeanɔ egbɔ la, nyɔnua negadzo le egbɔ o. 14 Elabena wokɔ srɔ̃ŋutsu dzimaxɔsetɔ la ŋu le srɔ̃a gome, eye wokɔ srɔ̃nyɔnu dzimaxɔsetɔ la hã ŋu le nɔviŋutsua gome; ne menye nenemae o la, anye ne mia viwo nye ame makɔmakɔwo, gake fifia wole kɔkɔe. 15 Gake ne dzimaxɔsetɔ la be yeadzo la, nedzo faa; nɔviŋutsu alo nɔvinyɔnu menye kluvi le nɔnɔme siawo me o, ke boŋ Mawu yɔ mi va ŋutifafa gbɔ. 16 Ke srɔ̃nyɔnu, aleke nèwɔ nya be màxɔ srɔ̃wò ɖe agbe o? Alo srɔ̃ŋutsu, aleke nèwɔ nya be màxɔ srɔ̃wò ɖe agbe o? 17 Negbe ɖeko ame sia ame nazɔ le gome si Yehowa Mawu nae nu abe ale si wòyɔe ene. Eye esiae nye nye ɖoɖo na hameawo katã. 18 Ðe wotso aʋa na ame aɖe hafi woyɔea? Negatrɔ eɖokui abe aʋamatsomatsotɔ ene o. Ðe wometso aʋa na ame aɖe hafi woyɔe oa? Negana woatso aʋa nɛ o. 19 Aʋatsotso menye naneke o, eye aʋamatsomatso hã menye naneke o, ke boŋ Mawu ƒe sewo dzi wɔwɔ ye nye nua. 20 Nɔnɔme ka mee woɖayɔ ame aɖe le o, neyi edzi wòanɔ eme nenema. 21 Ðe nènye kluvi esime woyɔ wòa? Mègana wòaɖe fu na wò o; gake ne àte ŋu axɔ ablɔɖe la, wɔ mɔnukpɔkpɔ ma ŋuti dɔ. 22 Elabena ame sia ame si le Aƒetɔ la me, si nye kluvi esime woyɔe la nye ame si Aƒetɔ la na ablɔɖe; nenema kee ame si nye ablɔɖeme esime woyɔe la nye Kristo ƒe kluvi. 23 Ho gã aɖee wotsɔ ƒle mi; midzudzɔ amewo ƒe kluviwo zuzu. 24 Nɔviwo, nɔnɔme ka mee woɖayɔ ame aɖe le o, neyi edzi wòanɔ nɔnɔme ma me le ƒomedodo me kple Mawu. 25 Ke le ɖekakpui siwo menya nyɔnu o, alo ɖetugbui siwo menya ŋutsu o gome la, nyemexɔ sedede aɖeke tso Aƒetɔ la gbɔ o, ke hã, mele nye susu dom ɖa, abe ame si Aƒetɔ la kpɔ nublanui na be wònye nyateƒetɔ ene. 26 Eya ta mesusu be, le hiahiã si le mía gbɔ afi sia fifia ta la, anyo na ame be wòanɔ anyi nenema. 27 Wobla wò ɖe srɔ̃nyɔnu ŋua? Dzudzɔ mɔnudidi be woaɖe asi le ye ŋu. Wotu wò le srɔ̃nyɔnu ŋua? Dzudzɔ srɔ̃didi. 28 Gake ne èɖe srɔ̃ hã la, mèwɔ nu vɔ̃ o. Eye ne ɖekakpui si menya nyɔnu o alo ɖetugbui si menya ŋutsu o ɖe srɔ̃ la, mewɔ nu vɔ̃ o. Ke hã, ame siwo ɖe srɔ̃ la akpɔ xaxa le ŋutilã me. Fafam ko mele na mi. 29 Gawu la, nɔviwo, mele esia gblɔm be, ɣeyiɣi vi aɖe koe susɔ. Eya ta ame siwo si srɔ̃ le la nenɔ abe ɖe ɖeke mele wo si o ene, 30 eye ame siwo le avi fam hã nenɔ abe ame siwo mele avi fam o ene, eye ame siwo le dzidzɔ kpɔm la nenɔ abe ame siwo mele dzidzɔ kpɔm o ene, eye ame siwo le nu ƒlem la nenɔ abe ame siwo si nu mele o ene, 31 eye ame siwo wɔa xexe sia ŋuti dɔ la nenɔ abe ame siwo mele eŋuti dɔ wɔm bliboe o ene; elabena xexe sia ƒe nɔnɔme le tɔtrɔm. 32 Ɛ̃, medi be miavo tso dzimaɖitsitsi me. Ŋutsu si meɖe srɔ̃ o la tsia dzi ɖe Aƒetɔ la ƒe nuwo ŋu, ale si wòawɔ adze Aƒetɔ la ŋu. 33 Gake ŋutsu si ɖe srɔ̃ la tsia dzi ɖe xexea me nuwo ŋu, ale si wòawɔ adze srɔ̃a ŋu, 34 eye wòle evedomesi. Eye nyɔnu si meɖe srɔ̃ o la tsia dzi ɖe Aƒetɔ la ƒe nuwo ŋu, bene wòanɔ kɔkɔe le eƒe ŋutilã kple eƒe gbɔgbɔ me siaa, eye nenema kee nye ɖetugbui si menya ŋutsu o hã. Gake nyɔnu si ɖe srɔ̃ la tsia dzi ɖe xexea me nuwo ŋu, ale si wòawɔ adze srɔ̃a ŋu. 35 Gake mia ŋutɔwo miaƒe viɖe tae mele esia gblɔm ɖo, menye be matre mɔ na mi o, ke boŋ be mana miawɔ nu si dze, eye miawɔ Aƒetɔ la ƒe subɔsubɔdɔ la ɣesiaɣi susuhenuwo manɔmee. 36 Gake ne ame aɖe susu be yemele nu wɔm nyuie abe ale si dze ame siwo menya nyɔnu alo ŋutsu o ene o, eye wòto sɔhɛnyenye me do, eye aleae wòle be wòanɔ la, ekema newɔ nu si wòdi; mewɔ nu vɔ̃ o. Woaɖe srɔ̃. 37 Gake ne ame aɖe ɖoe kplikpaa le eƒe dzi me, eye naneke mezi edzi o, ke boŋ wòkpɔ ŋusẽ ɖe ye ŋutɔ ƒe lɔlɔ̃nu dzi, eye wòtso nya me alea le ye ŋutɔ ƒe dzi me, be yeayi edzi anye ɖekakpui si menya nyɔnu o, alo ɖetugbui si menya ŋutsu o la, ewɔe nyuie. 38 Eya ta ɖekakpui si menya nyɔnu o, alo ɖetugbui si menya ŋutsu o, si ɖe srɔ̃ la hã wɔe nyuie, gake esi meɖe srɔ̃ o la awɔe nyuie wu. 39 Ŋkeke ale si srɔ̃ŋutsu le agbe ko la, srɔ̃a le babla. Gake ne srɔ̃ŋutsua dɔ alɔ̃ le ku me la, ekema nyɔnua vo aɖe ame si wòlɔ̃, negbe le Aƒetɔ la me ko. 40 Gake le nye susu nu la, akpɔ dzidzɔ wu ne eyi edzi nɔ anyi nenema. Mesusui ŋutɔŋutɔ be Mawu ƒe gbɔgbɔ le nye hã dzinye.


Saul—Israel Fia Gbãtɔ | Biblia Me Ŋutinya\nKPƆ Samuel ɖa, ele ami kɔm ɖe tame na ŋutsu la. Aleae wowɔna na ame atsɔ fiae be wotiae be wòanye fia. Yehowae gblɔ na Samuel be wòakɔ ami ɖe Saul ƒe tame. Enye ami tɔxɛ aɖe, si ʋẽna lilili.\nSaul mesusui be yedze be yeanye fia o. Egblɔ na Samuel be: ‘Benyamin-ƒome, si nye suetɔ kekeake le Israel la mee metso. Nukatae nèbe yeaɖo fiam?’ Yehowa lɔ̃ Saul, elabena mewɔ eɖokui amegã kple ame ŋkutae o. Ematae wòtiae be wòanye fia ɖo.\nGake Saul menye ame dahe alo ame kpui o. Kesinɔtɔwo ƒe ƒome mee wòtso, eye wònye ame dzeɖekɛ kɔkɔ aɖe. Ekɔ wu ame kɔkɔtɔ, si le Israel la kple afɔ ɖeka! Saul ƒua du sesĩe, eye wònye ame sesẽ hã. Ameawo kpɔ dzidzɔ be Yehowa tia Saul be wòanye fia. Wo katã te ɣlidodo be: ‘Fia nanɔ agbe tegbee!’\nŊusẽ gale Israel ƒe futɔwo ŋu kokoko. Wogale fu ɖem na Israel-viwo ŋutɔ. Esi woɖo fia Saul teti ko la, Amonitɔwo va aʋa wɔ ge kpli wo. Gake Saul ƒo aʋawɔlawo nu ƒu, eye woɖu Amonitɔwo dzi. Esia do dzidzɔ na ameawo be Saul nye fia.\nEsi ƒeawo va nɔ yiyim la, Saul nɔ ŋgɔ na Israel-viwo woɖu woƒe futɔ geɖewo dzi. Viŋutsuvi kalẽtɔ aɖe, si ŋkɔe nye Yonatan la nɔ Saul si. Yonatan hã kpe ɖe Israel ŋu woɖu aʋa geɖe dzi. Filistitɔwo ganye Israel-viwo ƒe futɔ vɔ̃ɖitɔ. Gbeɖeka la, Filistitɔ akpe geɖewo va aʋa wɔ ge kple Israel-viwo.\nSamuel gblɔ na Saul be wòalala vaseɖe esime yeava sa vɔ na Yehowa. Gake Samuel meva kaba o. Saul le vɔvɔ̃m be Filistitɔwo aho aʋa ɖe yewo ŋu, eyata eya ŋutɔ dze ŋgɔ yi ɖasa vɔ la. Esi Samuel va la, egblɔ na Saul be ewɔ tosẽnu. Egblɔ na Saul be: ‘Yehowa atia ame bubu be wòanye fia ɖe Israel dzi.’\nEmegbe la, Saul gasẽ to ake. Eyata Samuel gblɔ nɛ be: ‘Toɖoɖo Yehowa nyo wu alẽ nyuitɔ, si woatsɔ nɛ. Esi mèɖo to Yehowa o ta la, Yehowa magana nànye fia na Israel o.’\nMíate ŋu asrɔ̃ nu nyui aɖe tso esia me. Efia alesi wòle vevie be woaɖo to Yehowa ɣesiaɣi la. Egafia hã be ame nyui abe alesi Saul nɔ tsã ene la ate ŋu atrɔ azu ame gbegblẽ. Ðe míedi be míazu ame gbegblẽwoa?\nSamuel I, ta 9 vaseɖe 11; 13:5-14; 14:47-52; 15:1-35; Samuel II, 1:23.


Kumah Godwin Kwaku (OLE Ghana)\nLe Nirobi ƒe du gã me, afi siɖetsɔleme na agbenɔnɔ mesɔ kple ale si wὸle le kɔƒewo me o lae ŋutsuvi kpɔdometsilawo de ha ɖo. Wonɔa agbe ɖe ale si ŋu ke ɖe woe la nu. Gbe ɖeka ŋdi la ŋutsuviawo nɔ ƒuƒom woƒe aba siwo dzi womlɔ le xɔxɔnufafa aɖe la. Wotsɔ gbeɖuɖɔ do dzoe be vuvɔ nagawɔ yewo o. Magozwe nɔ ŋutsuviawo dome. Eyae nye ɖevitɔ wu le wo dome.\nMagozwe xɔ ƒe atɔ̃ ko hafi edzilawo ku le egbɔ. Eyi ɖanɔ nyruia gbɔ. Ŋutsu sia metsɔ ɖeke le eme nɛ o. Menaa nuɖuɖu Magozwe wὸɖua ɖia ƒo o. Dɔ sesẽwo ko wὸdea asi nɛ be wὸawɔ.\nNenye be Magozwe fa konyi olo bia nya aɖe la,nyruia ƒonɛ. Esi magozwe bia be yeate ŋu ayi suku mahã la, nyruia ƒoe hegblɔ kpe ɖe eŋu be, “Edzɔ lã akpa eya ta mɔ̃srɔ̃ naneke anyae o.” Le funyafunya wɔwɔe ƒe etɔ̃ megbe la, Magozwe si dzo le nyruia gbɔ eye wὸdze agbe gɔme le kpɔdome.\nKpɔdomegbenɔnɔ sesẽ ale gbegbe eye ŋutsuviawo dometɔ geɖe kpea fu hafi kpɔa woƒe agbebolo. Ɣeaɖewoɣi la, woléawo, ɣeaɖewoɣi la woƒoa wo. Nenye be wodze dɔ la, womekpɔa kpeɖeŋutɔ aɖeke o. Ga sue si kpɔdomevi siawo kpɔ tso nubiabia kple aŋenuwo dzadzra me la ŋutie woɖoa ŋu ɖo. Kpɔdomevi hatsotso bubu siwo di be yewoaɖo tɔ ɖe du gã la me ƒe akpa aɖewo dzi la kpea avu kple woƒe futɔ hatsotso bubuwo. Esia wɔe be agbenɔnɔ va sesẽ ɖe edzi.\nGbe ɖeka esi Magozwe nɔ gbeɖuɖɔlɔnu me tsam la, eke ɖe ŋutinyagbalẽ xoxo vuvu aɖe ŋuti. Etutu ɖia ɖa le eŋu eye wὸtsɔe de eƒe kotoku me. Tso gbema gbe dzi la, atsɔ agbalẽa anɔ nɔnɔmetatawo kpɔm. Menya ale si wὸaxlẽ nyawo o.\nNɔnɔmetatawo ƒo nu tso ale si ŋutsuvi aɖe tsi va zu yameʋukulae la ŋuti. Magozwe ƒe didie wὸnye be yeava zu yameʋukula. Ɣeaɖewoɣi la, ebunɛ be yee nye ŋutsuvi si le ŋutinya la me.\nXexe me fa eye Magozwe tsi tre ɖe ablɔ dzi henɔ nu biam. Ŋutsu aɖe si woyɔna be Thomas la zɔ yi egbɔ. Egblɔ nɛ be, “Afi si mele dɔ wɔm le la te ɖe afi sia ŋu, afi si ɔ̃te ŋu akpɔ nane aɖu le.” Edo asi ɖe xɔ aɖe si ƒe amadede nye aŋgbaɖiɖitɔ eye wogbae kple amadede blɔtɔ la gbɔ eye wὸbiae be, “Ayi afi ma aɖaxɔ nuɖuɖu aɖea?” Magozwe kpɔ ŋutsua duũ eye wὸkpɔ xɔa hã ɖa eye wὸgblɔ be, “Ɖewomahĩ,” eye wὸzɔ dzo.\nLe ɣleti aɖewo megbe la, ŋutsuvi kpɔdomeviawo ƒe Thomas kpɔkpɔ va zu numame na wo. Thomas lɔ̃ nuƒoƒo na amewo vevitɔ na kpɔdomeviwo. Thomas se amewo ƒe agbeme ŋutinyawo kpɔ. Ese wo kple movevieɖoɖo kpakple dzigbɔɖi, ke menye kple adã kple amemabumabu o.Ŋutsuviawo dometɔ aɖewo de asi aƒe la me yiyi me hena nuɖuɖu xɔxɔ le ŋdɔ me.\nMagozwe bɔbɔnɔ mɔtata aɖe dzi henɔ eƒe nɔnɔmetatagbalẽa me kpɔm esi Thomas vanɔ anyi ɖe egbɔ. Thomas biae be, “Nu ka ŋutie ŋutinya la tso?” Magozwe ɖe ŋu nɛ be, “Etso ŋutsuvi aɖe si va zu yameʋukula la ŋuti.” Thomas gabiae be, “Ŋutsuvia ƒe ŋkɔ ɖe?” Magozwe gblɔ kple gbe blewu be, “Nyemenya o, nyemate ŋu axlẽ nu o.”\nEsi wokpe la, Magozwe de asi nu ƒom tso eya ŋutɔ ŋuti na Thomas. Eƒo nu tso nyruia kple nu sita wὸsi le egbɔ la ŋuti. Thomas meƒo nu fuũ o, eye megblɔ nu si Magozwe nawɔ la o gake eɖoa toe ɣe sia ɣi.Ɣe aɖewo ɣi la woɖoa dze le aƒe si wogba kple amadede blɔ la me nenye be wole nu ɖum.\nEsi Magozwe xɔ abe ƒe ewo la, Thomas na ŋutinyagbalẽ yeye aɖee. Enye ŋutinya si tso ŋutsuvi kɔƒetɔ aɖe si tsi va zu bɔluƒola si ƒe ŋkɔ ɖi hoo la ŋuti. Thomas xlẽ ŋutinya la to eme na Magozwe zi geɖe va se ɖe esime wὸgblɔ nɛ gbeɖeka be, “Mebui, ɣeyiɣide azɔ̃ be nɔ̃yi suku aɖasrɔ̃ nuxexlẽ. Alekee nye wὸ susu?” Thomas ɖe eme nɛ be yenya teƒe aɖe si ɖeviwo ate ŋu anɔ ade suku.\nMagozwe bu tame tso teƒe yeye sia kple sukua yiyi ŋu. Nu kae adzɔ nenye be nyruia ƒe nya si wὸgblɔ be eƒe tagbɔ fa, mate ŋu asrɔ̃ naneke le suku o? Nenye be woƒoe le teƒe yeye sia ɖe? Enɔ vɔvɔ̃m. Ebui be, “Ɖewomahĩ kpɔdome nɔnɔ ahanyo awu.”\nEɖe vɔvɔ̃ si nɔ eme la fia Thomas. Ke Thomas kã ɖe edzi nɛ be agbenɔnɔ aka ɖe eme nɛ le teƒe yeyea wu.\nMagozwe ʋu yi aƒe aɖe si wogba kple amadede aŋgbaɖiɖitɔ la me. Eya kple ŋutsuvi bubu eve woe nɔ xɔ ɖeka me. Le aƒe bliboa me la, ɖevi ewoe nɔe kpeɖe Aƒenɔ Cissy kple srɔ̃a, avu etɔ̃, dadi ɖeka kpakple gbɔ̃ tsitsi ɖeka ŋuti.\nMagozwe dze suku gɔme gake menɔ bɔbɔe nɛ o. Dɔ geɖe dze ŋgɔ nɛ wὸdze be wὸawɔ.Ɣe aɖewo ɣi la edi be yeana ta gake ebua tame tso yameʋukula kple bɔlɔƒola ŋuti le ŋutinyagbalẽawo me. Abe woawo enea, mena ta o.\nMagozwe nɔ anyi ɖe aƒea me henɔ ŋutinyagbalẽ si wὸtsɔ tso suku la xlẽm. Thomas va nɔ anyi ɖe egbɔ. Thomas biae be, “Nu ka ŋutie ŋutinya la tso?” Magozwe ɖe eŋu nɛ be, “Eƒo nu tso ŋutsuvi aɖe si va zu nufiala la ŋuti.” Thomas biae be, “Ŋutsuvia ƒe ŋkɔ ɖe?” Magozwe ko alɔgbɔnui hegblɔ be, “Eƒe ŋkɔe nye Magozwe.”\nTranslated by: Kumah Godwin Kwaku (OLE Ghana)


GBE BUBU Albanian Amerika Tokunɔgbe Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga Georgian German Greenlandic Haitian Creole Hiligaynon Hungarian Igbo Indonesian Italian Japanese Kirghiz Korean Latvian Lithuanian Malagasy Malayalam Maya Mizo Moore Myanmar Norwegian Ossetian Papiamento (Aruba) Papiamento (Curaçao) Persian Polish Portuguese Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Turkish Ukrainian Urdu Vietnamese\n“Amesi ke gblɔ bena, yenɔa [Mawu me] la, ele nɛ be, wòazɔ abe alesi eya [Yesu] ŋutɔ hã zɔe ene.”—YOHANES I, 2:6.\n1, 2. Nuka wɔwɔe Yesu kpɔkpɔ tẽ bia?\nAPOSTOLO PAULO ŋlɔ be: “Mina míatsɔ dzidodo anɔ dudimekeke, si woɖo na mí la dzi, eye míakpɔ Yesu, si nye xɔse ƒe gɔmeɖola kple nuwula la ɖa.” (Hebritɔwo 12:1, 2) Nuteƒewɔwɔ me lelé ɖe asi bia be míakpɔ Yesu Kristo tẽ.\n2 Nya si nye “míakpɔ,” si wozã le Kristotɔwo ƒe Hela Ŋɔŋlɔawo me fia be “woana ame ƒe susu nanɔ nane ŋu tututu,” “woaɖe kɔ ɖa le nane ŋu be woakpɔ nu bubu,” “woana ame ƒe ŋkuwo nanɔ nane ŋu koŋ.” Numekugbalẽ aɖe gblɔ be: “Aɖabaƒoƒo ʋɛ si Hela dudimekela si le du ƒum le kamedefefewɔƒe atsɔ atrɔ akpɔ nukpɔlawoe la ana ŋusẽ si wòtsɔ le dua ƒumee la dzi naɖe akpɔtɔ enumake. Nenema kee wòle le Kristotɔwo hã gome.” Susuhenuwo ate ŋu ado kplamatse míaƒe gbɔgbɔ me ŋgɔyiyi wɔwɔ. Ele be míakpɔ Yesu Kristo tẽ. Nuka dimee míele be míakpɔ le Xɔse ƒe Gɔmeɖolaa ŋu ya? Helagbe me nya si gɔme woɖe be “xɔse ƒe gɔmeɖola” fia “kplɔla gã, amesi xɔa ŋgɔ le nu ɖesiaɖe ƒomevi me eye wòɖoa kpɔɖeŋu na ame bubuwo.” Yesu kpɔkpɔ tẽ bia be míadze eƒe kpɔɖeŋu yome.\n3, 4. (a) Nukae zɔzɔ abe alesi Yesu zɔe ene bia tso mía si? (b) Nyabiase kawo ŋue wòle be míade ŋugble le?\n3 Biblia gblɔ be: “Amesi ke gblɔ bena, yenɔa [Mawu me] la, ele nɛ be, wòazɔ abe alesi eya [Yesu] ŋutɔ hã zɔe ene.” (Yohanes I, 2:6) Ele be míanɔ ɖekawɔwɔ me kple Mawu to Yesu ƒe sededewo dzi wɔwɔ me abe alesi eya ŋutɔ hã wɔ Fofoa tɔwo dzi ene.—Yohanes 15:10.\n4 Eyata zɔzɔ abe alesi Yesu zɔe ene bia be míalé ŋku ɖe eŋu abe Kplɔla Gã ene, eye míadze eƒe afɔtoƒewo yome tututu. Nyabiase vevi siwo ŋu míade ŋugble lee nye: Aleke Kristo kplɔa míi egbeae? Dɔ kae wòle be alesi wòzɔe sɔsrɔ̃ nawɔ ɖe mía dzi? Viɖe kawoe Yesu Kristo ƒe kpɔɖeŋuwo yome dzedze ahe vɛ?\nAlesi Kristo Kplɔa Eyomedzelawoe\n5. Hafi Yesu nayi dziƒo la, nuka ƒe ŋugbee wòdo na eyomedzelawo?\n5 Hafi Yesu Kristo si wofɔ tso ame kukuwo dome nayi dziƒo la, eɖe eɖokui fia eƒe nusrɔ̃lawo eye wòde dɔ vevi aɖe asi na wo. Egblɔ be: “Miheyi ɖawɔ dukɔwo katã ne woanye nusrɔ̃lawo.” Le ŋkeke ma dzi la, Kplɔla Gã la gado ŋugbe be yeanɔ anyi kpli wo le woƒe dɔa wɔwɔ me hegblɔ be: “Kpɔ ɖa, nye la meli kpli mi ŋkekeawo katã vaseɖe nuɖoanyiawo ƒe nuwuwu.” (Mateo 28:19, 20) Aleke Yesu Kristo li kple eyomedzelawo le nuɖoanyi sia ƒe ŋkeke mamlɛawo mee?\n6, 7. Aleke Yesu to gbɔgbɔ kɔkɔea dzi le mía kplɔmee?\n6 Yesu gblɔ be: “Nyaxɔɖakɔla, [gbɔgbɔ] kɔkɔe, si Fofo la aɖo ɖa le nye ŋkɔa dzi la, eya afia nuwo katã mi, eye wòaɖo ŋku nusiwo katã megblɔ na mi la, dzi na mi.” (Yohanes 14:26) Gbɔgbɔ kɔkɔe, si woɖo ɖa le Yesu ƒe ŋkɔ me, la fiaa mɔ mí hedoa ŋusẽ mí egbea. Efiaa nu mí, eye wòkpena ɖe mía ŋu míesea ‘Mawu ƒe nu goglowo kura gɔ̃ hã gɔme.’ (Korintotɔwo I, 2:10) Gawu la, mawusosroɖa ƒe nɔnɔmewo abe “lɔlɔ̃, dzidzɔ, ŋutifafa, dzigbɔgbɔ blewu, dɔmekɔkɔ, dɔmenyonyo, [xɔse], dɔmefafa, kple ɖokuidziɖuɖu,” siaa nye ‘gbɔgbɔa ƒe kutsetse.’ (Galatiatɔwo 5:22, 23) To gbɔgbɔ kɔkɔea ƒe kpekpeɖeŋu me la, míate ŋu atu nɔnɔme siawo ɖo.\n7 Ne míesrɔ̃ Ŋɔŋlɔawo hedze agbagba be míawɔ ɖe nusiwo míesrɔ̃ dzi la, Yehowa ƒe gbɔgbɔa akpe ɖe mía ŋu míatsi le nunya, nugɔmesese, gɔmesese, sidzedze, nuŋububu nyuie, kple tamebubu ŋutete me. (Lododowo 2:1-11) Gbɔgbɔ kɔkɔea kpena ɖe mía ŋu míedoa dzi le dodokpɔwo kple tetekpɔwo me hã. (Korintotɔwo I, 10:13; Korintotɔwo II, 4:7; Filipitɔwo 4:13) Woxlɔ̃ nu Kristotɔwo be ‘woakɔ wo ɖokuiwo ŋu tso ŋutilã kple gbɔgbɔ ƒe ɖiƒoƒo sia ɖiƒoƒo me, bena woawu kɔkɔenyenye nu.’ (Korintotɔwo II, 7:1) Ðe míate ŋu aɖo Mawu ƒe nudidi si nye kɔkɔenyenye alo dzadzɛnyenye gbɔ vavã gbɔgbɔ kɔkɔea ƒe kpekpeɖeŋu manɔmeea? Gbɔgbɔ kɔkɔea, si ŋu Yehowa Mawu ɖe mɔ ɖo na Via be wòazã, la nye mɔnu siwo ŋudɔ Yesu wɔna egbea tsɔ kplɔa míi dometɔ ɖeka.—Mateo 28:18.\n8, 9. Aleke Kristo le “dɔla nuteƒewɔla kple aɖaŋudzela” zãm tsɔ le mía kplɔmee?\n8 De ŋugble le mɔnu bubu si ŋudɔ Kristo wɔna tsɔ kplɔa hameae egbea ŋu kpɔ. Esi Yesu nɔ nu ƒom tso eƒe vava kple nuɖoanyi sia ƒe nuwuwu ŋu la, egblɔ be: “Azɔ amekae nye dɔla nuteƒewɔla kple aɖaŋudzela, si eƒe aƒetɔ la ɖo eƒe aƒemetɔwo nu, ne wòana nuɖuɖu wo le ɣeyiɣi nyui dzi mahã? Woayra dɔla ma, si, ne eƒe aƒetɔ ava la, akpɔe be, ewɔ nenema. Vavã mele egblɔm na mi bena, aɖoe eƒe nuwo katã dzi.”—Mateo 24:3, 45-47.\n9 “Aƒetɔ” lae nye Yesu Kristo. “Dɔla” lae nye Kristotɔ amesiaminawo ƒe ƒuƒoƒo si le anyigba dzi. Wode dɔ asi na dɔlaa ƒe ha la be wòalé be na Yesu ƒe nusiwo le anyigba dzi eye wòana gbɔgbɔmenuɖuɖu ɖe ɣeyiɣi dzi. Dzikpɔla bibiwo ƒe ƒuƒoƒo sue aɖe siwo wotia tso “dɔla nuteƒewɔla kple aɖaŋudzela” ƒe ha la me ƒo ƒu wɔ Dziɖuha, si subɔna abe dɔla ƒe haa teƒenɔla ene. Woawoe nana mɔfiame si dzi míazɔ ɖo awɔ xexeame katã ƒe Fiaɖuƒegbeƒãɖeɖedɔa, eye wole gbɔgbɔmenunyiame nam le ɣeyiɣi nyuitɔ dzi. Eyata Kristo le hamea kplɔm to amesiaminawo ƒe “dɔla nuteƒewɔla kple aɖaŋudzela” kple eƒe Dziɖuha la dzi.\n10. Aleke wòle be míawɔ nu ɖe hamemetsitsiwo ŋu, eye nukatae?\n10 Azɔ hã, mɔ bubu si dzi Kristo ƒe kplɔlanyenye gadzena le ye nye “nunanawo [siwo nye] amewo”—Kristotɔ hamemegãwo, alo dzikpɔlawo. Wotsɔ wo na “bene woadzra ame kɔkɔewo ɖo hena subɔsubɔ ƒe dɔwɔwɔ hena Kristo ƒe ŋutilã tutu.” (Efesotɔwo 4:8, 11, 12) Hebritɔwo 13:7 gblɔ le amesiawo ŋu be: “Miɖo ŋku mia nunɔlawo, amesiwo gblɔ mawunya na mi la dzi, eye mikpɔ woƒe agbenɔnɔ ƒe nuwuwu la ɖa, ne miasrɔ̃ woƒe xɔse.” Hamemetsitsiwoe xɔa ŋgɔ le hamea me. Esi wosrɔ̃a Kristo Yesu ta la, esɔ be míasrɔ̃ woawo hã ƒe xɔse. (Korintotɔwo I, 11:1) Míate ŋu aɖe míaƒe ŋudzedzekpɔkpɔ afia ɖe hamemetsitsiwo ƒe ɖoɖoa ŋu to toɖoɖo kple mía ɖokui bɔbɔ na “nunanawo [siawo siwo nye] amewo” dzi.—Hebritɔwo 13:17.\n11. Mɔ kawo dzi tom Kristo le le eyomedzelawo kplɔm egbea, eye nukae zɔzɔ abe alesi eya ŋutɔ zɔe ene bia?\n11 Ẽ, Yesu Kristo le eyomedzelawo kplɔm egbea to gbɔgbɔ kɔkɔea, “dɔla nuteƒewɔla kple aɖaŋudzela,” kple hamemetsitsiwo dzi. Zɔzɔ abe alesi Kristo zɔe ene bia be míase mɔ si dzi wòtona kplɔa hamea gɔme, eye míabɔbɔ ɖe ete. Egabia hã be míasrɔ̃ alesi wòzɔe. Apostolo Petro ŋlɔ be: “Esia ŋuti woyɔ mi vɛ ɖo; elabena Kristo hã kpe fu le mia ta, eye wògblẽ kpɔɖeŋu ɖi na mi, bene miadze eƒe afɔɖoƒewo yome” tututu. (Petro I, 2:21) Mɔ ka nue wòle be Yesu ƒe kpɔɖeŋu debliboa yomedzedze nawɔ dɔ ɖe mía dzi le?\nÐe Tufafa Fia Ne Èle Ŋusẽ Ŋudɔ Wɔm\n12. Kristo ƒe kpɔɖeŋu ƒe akpa ka ŋue wòle be hamemegãwo nalé ŋku ɖo vevie?\n12 Togbɔ be ŋusẽ si Yesu Fofo nae gbɔ amegbetɔ tɔ ŋu sasasã hã la, efa tu le eƒe nuwɔwɔ kple amewo me. Ele be hamea me tɔwo katã—vevietɔ dzikpɔlawo—nana “amewo katã nanya [woƒe] tufafa.” (Filipitɔwo 4:5; Timoteo I, 3:2, 3) Esi ŋusẽ le hamemegãwo si le hamea me ta la, ehiã vevie be woadze Kristo ƒe afɔɖoƒewo yome le eŋudɔ wɔwɔ me.\n13, 14. Mɔ kawo nue hamemegãwo ate ŋu asrɔ̃ Kristo le, ne wole dzi dem ƒo na ame bubuwo be woasubɔ Mawu?\n13 Yesu bua eƒe nusrɔ̃lawo ƒe ŋutetewo ŋu. Mebia nu geɖe tso wo si wu nusi woate ŋu awɔ o. (Yohanes 16:12) Togbɔ be Yesu de dzi ƒo na eyomedzelawo be ‘woaʋli sesĩe le Mawu ƒe lɔlɔ̃nu wɔwɔ me’ hã la, mezii ɖe wo dzi o. (Luka 13:24) Ewɔ esia to eya ŋutɔ ƒe kpɔɖeŋu ɖoɖo kple woƒe dzi gbɔ ɖoɖo me. Nenema kee egbea hã, Kristotɔ hamemegãwo medoa ŋɔdzi na ame bubuwo be woasubɔ Mawu to ŋukpedodo wo alo wo dada ɖe anyi me o. Ke boŋ wodea dzi ƒo na wo be lɔlɔ̃ si le wo si na Yehowa, na Yesu, kpakple na wo havi amegbetɔ naʋã wo woasubɔe.—Mateo 22:37-39.\n14 Yesu mezã ŋusẽ si wotsɔ nɛ la ɖe mɔ gbegblẽ nu to aƒetɔɖuɖu ɖe amewo dzi me o. Meɖo dzidzenu siwo gbɔ manya ɖo na amewo alo de sewo kpaŋkpaŋ hã o. Mɔ si dzi wòtoe nye be yeana gɔmeɖose siwo le se siwo wode to Mose dzi me naɖo amewo ƒe dzi gbɔ wòaʋã wo. (Mateo 5:27, 28) Le Yesu Kristo sɔsrɔ̃ me la, ele be hamemegãwo naƒo asa na sedede le wo ɖokui si, alo woatsri tɔtete ɖe woa ŋutɔwo ƒe nukpɔsusuwo dzi. Le awudodo kple dzadzraɖo alo modzakaɖeɖe kple dzidzɔdodonameɖokui nyawo me la, hamemegãwo dzea agbagba be woatsɔ mawusosroɖa gɔmeɖosewo abe esiwo le Mixa 6:8; Korintotɔwo I, 10:31-33; kple Timoteo I, 2:9, 10 ene aɖo nɔviawo ƒe dzi gbɔ.\nSe Veve Ðe Ame Nu eye Nàtsɔ Ake\n15. Aleke Yesu wɔ nu ɖe eƒe nusrɔ̃lawo ƒe kpododonuwo ŋui?\n15 Kristo ɖo kpɔɖeŋu ɖi na mí be míadze eyome le alesi wòwɔ nui ɖe eƒe nusrɔ̃lawo ƒe kpododonu kple vodadawo ŋui gome. De ŋugble le nu eve siwo dzɔ le eƒe anyigbadzinɔɣi ƒe zã mamlɛa me ŋu kpɔ. Esi woɖo Getsemane-bɔa me teti ko la, Yesu ɖe “Petro, Yakobo kple Yohanes kpe ɖe eɖokui ŋuti” eye wògblɔ na wo be ‘woanɔ ŋudzɔ.’ Emegbe eyi “ŋgɔ ʋee, eye wòdze klo tsyɔ mo anyi, eye wòdo gbe ɖa.” Esi wòtrɔ gbɔ la, ekpɔ “wo wole alɔ̃ me.” Aleke Yesu wɔ nui ɖe wo ŋu? Egblɔ be: “Gbɔgbɔ la le lɔlɔ̃m, gake ŋutilã la gbɔdzɔ.” (Marko 14:32-38) Le esi teƒe be wòanyrã ɖe Petro, Yakobo, kple Yohanes dzi la, eɖe veveseseɖeamenu boŋ fia! Gbemagbe ke ƒe zã me la, Petro gblɔ zi etɔ̃ sɔŋ be yemenya amesi woyɔna be Yesu o. (Marko 14:66-72) Aleke Yesu wɔ nu ɖe Petro ŋui emegbe? “Aƒetɔ la tsi tre vavã, eye wòɖe eɖokui fia Simon [Petro].” (Luka 24:34) Biblia gblɔ be “eɖe eɖokui fia Kefa, emegbe la ame wuieve la.” (Korintotɔwo I, 15:5) Le esi teƒe be Yesu nado dziku la, etsɔ apostolo si trɔ dzime la ƒe vodada kee, eye wòde dzi ƒo nɛ boŋ. Emegbe Yesu tsɔ agbanɔamedzi gã aɖewo de asi na Petro.—Dɔwɔwɔwo 2:14; 8:14-17; 10:44, 45.\n16. Aleke míate ŋu azɔ abe alesi Yesu zɔe ene ne mía nɔvi haxɔsetɔwo do ŋukpe mí alo da vo ɖe mía ŋu le mɔ aɖe nu?\n16 Ne mía nɔvi haxɔsetɔwo de ŋukpe mo na mí alo da vo ɖe mía ŋu le mɔ aɖe nu le blibomademade ta la, ɖe mele be míawo hã míase veve ɖe wo nu ahatsɔe ake wo abe alesi Yesu wɔe ene oa? Petro xlɔ̃ nu nɔvia haxɔsetɔwo be: “Mi katã misusu nu ɖeka, ame nu nawɔ nublanui na mi; milɔ̃ mia nɔewo abe nɔviwo ene; miaƒe dɔme natrɔ ɖe ame ŋu; mibɔbɔ mia ɖokui. Migaɖo vɔ̃ vɔ̃ teƒe alo dzudzu dzudzu teƒe o; ke esia teƒe la miyra boŋ.” (Petro I, 3:8, 9) Ke ne ame aɖe do kpo nu wɔwɔ ɖe mía ŋu abe alesi Yesu awɔe ene, eye wògbe be yemaɖe veveseseɖeamenu alo tsɔtsɔke afia o ɖe? Le nɔnɔme sia tɔgbe me kura gɔ̃ hã la, agba le mía dzi be míadze agbagba asrɔ̃ Yesu ƒe kpɔɖeŋu eye míawɔ nu abe alesi wòawɔe ene.—Yohanes I, 3:16.\nÐo Fiaɖuƒea ƒe Nuwo Nɔƒe Gbãtɔ\n17. Nukae fia be Mawu ƒe lɔlɔ̃nu wɔwɔe Yesu ɖo nɔƒe gbãtɔ le eƒe agbe me?\n17 Mɔ bubu aɖe hã gali si nu wòle be míazɔ le abe alesi Yesu Kristo zɔe ene. Gbeƒãɖeɖe Mawu ƒe Fiaɖuƒe ŋuti nyanyuia ye nye nu vevitɔ le Yesu ƒe agbe me. Esi Yesu ɖe gbeƒã na Samaria-nyɔnua le Sixar-dua gbɔ le Samaria megbe la, egblɔ na eƒe nusrɔ̃lawo be: “Nye nuɖuɖu enye bena, mawɔ amesi dɔm ɖa la ƒe lɔlɔ̃nu, eye mawu eƒe dɔwɔwɔ la nu.” (Yohanes 4:34) Fofoa ƒe lɔlɔ̃nu wɔwɔ ye lé Yesu ɖe te; enɔ nɛ abe nuɖuɖu si me nunyiame le, si ɖia ƒo, eye wòvivina ene. Ðe Mawu ƒe lɔlɔ̃nu wɔwɔ abe alesi Yesu wɔe ene mana dzidzɔ kple dzidzeme vavãtɔ nanɔ míaƒe agbenɔnɔ me oa?\n18. Ne wode dzi ƒo na ɖeviwo be woawɔ ɣeyiɣiawo katã ƒe subɔsubɔdɔ la, yayra kawoe dona tsoa me?\n18 Ne dzilawo de dzi ƒo na wo viwo be woawɔ ɣeyiɣiawo katã ƒe subɔsubɔdɔa la, woa kpakple wo viawo siaa xɔa yayra geɖe. Vifofo aɖe ƒo nu tso gbesiagbe mɔɖeɖedɔa ŋu na via ŋutsuvi eve siwo nye venɔviwo tso woƒe ɖevime ke. Esi wowu suku nu la, venɔviawo va zu mɔɖelawo. Esi vifofo sia nɔ nu ƒom tso dzidzɔ si do tso esia wɔwɔ me ŋu la, eŋlɔ be: “Mía viŋutsuawo na be míaƒe mɔkpɔkpɔ va eme na mí. Míate ŋu agblɔ kple dzidzɔ be ‘Viwo nye domenyinu tso Yehowa gbɔ vavã.’” (Psalmo 127:3) Eye viɖe kae ɖevi siwo tia ɣeyiɣiawo katã ƒe subɔsubɔdɔa wònye woƒe agbemedɔ la kpɔna? Vidada aɖe si si vi atɔ̃ le gblɔ be: “Mɔɖeɖedɔa kpe ɖe vinyewo ŋu wotu wo kple Yehowa dome ƒomedodo si le kplikplikpli wu ɖo, ena woƒe ɖokuisinusɔsrɔ̃ nyo ɖe edzi, ekpe ɖe wo ŋu wonya alesi woazã woƒe ɣeyiɣi le nunya me, eye ekpe ɖe wo ŋu wotsɔ mawusubɔsubɔ ɖo nɔƒe gbãtɔ le woƒe agbe me. Togbɔ be eva hiã be woawɔ tɔtrɔ geɖewo hã la, meve wo dometɔ aɖeke be yetia agbemɔ si dzi zɔm yele la o.”\n19. Etsɔme taɖodzinu kawo ŋue wòle be sɔhɛwo nade ŋugble le?\n19 Sɔhɛwo, ɖoɖo kawoe miewɔ ɖe etsɔme ŋu? Ðe miedi be yewoava nye dɔ gã aɖe wɔlawoa? Alo ɖe miele ɣeyiɣiawo katã ƒe subɔsubɔdɔa minyam be wòanye miaƒe agbemedɔa? Paulo ɖo aɖaŋu be: “Mikpɔ nyuie be, miazɔ pɛpɛpɛ; menye abe numanyamanyatɔwo ene o, ke boŋ abe nunyalawo ene, amesiwo wɔa ɣeyiɣi la ŋuti dɔ blibo; elabena ŋkekeawo nye vɔ̃.” Egblɔ kpe ɖe eŋu be: “Eyaŋuti la migazu bometsilawo o, ke boŋ midze si nusi nye Aƒetɔ la ƒe lɔlɔ̃nu.”—Efesotɔwo 5:15-17.\n20, 21. Mɔ kawo nue Yesu nye nuteƒewɔla le, eye aleke míate ŋu asrɔ̃ eƒe nuteƒewɔwɔe?\n20 Zɔzɔ abe alesi Yesu zɔe ene bia hã be míasrɔ̃ eƒe nuteƒewɔwɔ. Biblia gblɔ ku ɖe Yesu ƒe nuteƒewɔwɔ ŋu be: “Esi wònye Mawu ƒe nɔnɔmee wònɔ hã la, mebui nuhahae bena, [eya] kple Mawu sɔ o, ke boŋ eɖi gbɔlo eɖokui, esime wòtsɔ dɔla ƒe nɔnɔme ɖo eɖokui dzi, hedzɔ ɖe amewo ƒe nɔnɔme, eye wokpɔ nuwɔna le eŋuti abe ame tɔ ene. Ebɔbɔ eɖokui ɖe anyi, eye wòɖo to yiɖase ku me, yiɖase [fuwɔameti] ŋuti ku la me ke.” Yesu tsɔ nuteƒewɔwɔ ʋli Yehowa ƒe dziɖulanyenye ta to eɖokui bɔbɔ ɖe nusi nye Mawu ƒe lɔlɔ̃nu na eyama te me. Ebɔbɔ eɖokui ɖe anyi yiɖase ku me ke le fuwɔametia ŋu. Ele be “susu ma ke” nanɔ mía si eye míabɔbɔ mía ɖokui ɖe Mawu ƒe lɔlɔ̃nu wɔwɔ te.—Filipitɔwo 2:5-8.\n21 Yesu wɔ nuteƒe na eƒe apostolo wɔnuteƒeawo hã. Togbɔ be gbɔdzɔgbɔdzɔ kple blibomademade le wo ŋu hã la, Yesu lɔ̃ wo “vaseɖe nuwuwu.” (Yohanes 13:1) Nenema kee mele be míaɖe mɔ mía nɔviwo ƒe blibomademadewo nana míava zu vodadadilawo le wo ŋu o.\nLé Ðe Kpɔɖeŋu si Yesu Ðo Ði la Ŋu\n22, 23. Viɖe kawoe le léle ɖe kpɔɖeŋu si Yesu ɖo ɖi ŋu me?\n22 Nyateƒee, esi míenye ame madeblibowo ta la, míate ŋu azɔ tututu abe alesi míaƒe Kpɔɖeŋuɖola zɔe ene o. Ke hã, míate ŋu adze agbagba adze eƒe afɔtoƒewo yome tututu. Esia wɔwɔ bia be míase mɔ si dzi tom Kristo le le hamea kplɔm gɔme, abɔbɔ ɖe ete, eye míalé ɖe kpɔɖeŋu si wòɖo ɖi la ŋu.\n23 Kristo sɔsrɔ̃ hea yayra geɖe vɛ. Taɖodzinu kple dzidzeme geɖe va nɔa míaƒe agbe ŋu elabena míaƒe susu nɔa Mawu ƒe lɔlɔ̃nu wɔwɔ ŋu tsɔ wu mía ŋutɔwo míaƒe lɔlɔ̃nu wɔwɔ. (Yohanes 5:30; 6:38) Dzitsinya nyui nɔa mía si. Alesi míenɔa agbee va zua kpɔɖeŋu na ame bubuwo. Yesu kpe amesiwo katã nɔ fu kpem eye agba nɔ wo kpem la be woava ye gbɔ be woakpɔ dzudzɔ na woƒe luʋɔwo. (Mateo 11:28-30) Ne míedze Yesu ƒe kpɔɖeŋu yome la, míawo hã míana amesiwo dea ha kpli mí ƒe dzi nakpɔ gbɔdzɔe. Eyata mina míayi edzi azɔ abe alesi Yesu zɔe ene.\n• Aleke Kristo le eyomedzelawo kplɔmee egbea?\n• Ne hamemegãwo le ŋusẽ si Mawu na wo zãm la, aleke woate ŋu aɖee afia be Kristo ƒe kpɔkplɔ tee yewole?\n• Aleke míate ŋu adze Yesu ƒe kpɔɖeŋu yomee le nuwɔwɔ ɖe amewo ƒe gbɔdzɔgbɔdzɔwo ŋu me?\n• Aleke sɔhɛwo ate ŋu atsɔ Fiaɖuƒea ƒe nuwo aɖo nɔƒe gbãtɔe?\nKristotɔ hamemegãwo kpena ɖe mía ŋu be míadze Kristo ƒe kpɔkplɔ yome\nSɔhɛ Kristotɔwo, ɖoɖo kawo wɔm miele si ana mianɔ agbe si me dzidzeme le?\nƉoe Ɖe Amewo Ɖoe Ɖe Amewo Miyi Edzi Miazɔ Abe Alesi Yesu Kristo Zɔe Ene\nw05 9/15 axa 21-25